Ҳаётимни ўзгартириб юборган учрашув\nФикр 28 апрел 2021 385\nКутилмаган шундай бахтли воқеалар бўладики, умрингни безайди, ҳаётингни бутунлай ўзгартириб юборади. Давлатимиз раҳбари билан юзма-юз мулоқот фаолиятимда кескин бурилиш ясади.\nШавкат Мирзиёевнинг жорий йил 18 февраль куни Наманган вилоятига ташрифининг биринчи куни оқшоми. Идорамда, яъни вилоят ички ишлар бошқармасида ҳисобот мониторинг жараёнлари билан машғул эдим. Қўл телефоним жиринглади, вилоят фаолларининг эртанги йиғилишида қатнашишимни айтишди. Зарур ишларни якунлаб, уйга бориб дам олдим. 19 февраль тонгида ҳаяжонли тушь кўриб уйғониб кетдим, унда Президентимиз билан қўл бериб сўрашиб, анча гаплашибман. Нонушта пайтида ота-онамга бу ҳақда айтдим, улар: «Болам, бугун ростдан ҳам Шавкат Мирзиёев билан учрашгин, юзинг ёруғ бўлсин, омин!» дея дуо қилди...\nМажлисда вилоят ҳокими лавозимига тасдиқланган Шавкат Абдураззоқов фаолияти тўғрисида муносабат билдирилиши керак эди. Президент бирдан залда ва студияларда ўтирган йигит-қизларга қараб: «Музокара учун ёшлардан ким сўзга чиқади?» деб сўради. Шартта қўл кўтариб, микрофонни олишим билан давлатимиз раҳбари мени минбарга чорлади. Очиғи, нутқ учун алоҳида тайёрланмагандим. Вилоят ИИБ Кадрлар бошқармаси ёшлар билан ишлаш гуруҳи катта инспектори сифатида бажараётган вазифаларим тўғрисида сўзладим. Президентимиз менга бир-икки савол берди, жавоб қайтардим, ўз йўналишимда «маҳаллабай» тизим бўйича самарали ва янгича ишлаш, замонавий кадрлардан унумли фойдаланишга доир таклиф-мулоҳазаларимни билдирдим. Шунда дафъатан ҳаётимни ўзгартириб юборган ажойиб ҳодиса рўй берди. «Ўзингиздаги ғайрат-шижоатни шаҳар ҳокимлигига олиб ўтсангиз, сиз ҳозирдан бошлаб Наманган шаҳри ҳокимига ўринбосар этиб тайинландингиз», деган самимий хитоб янгради. Формада эмасдим, ҳарбийча нутқ ҳам хаёлимдан кўтарилиб, лекин қатъий оҳангда, «Албатта, ҳурматли Президент, юксак ишончингизни оқлайман!» дея миннатдорлигимни билдирдим. Ҳаяжондан йиқилиб тушмаслик учун минбарни маҳкам ушлаб олганимни пастга тушаётганда сездим...\nТашқарига чиқиб, телефонимга қарасам, табриклаш учун салкам 700 марта қўнғироқ бўлибди. Уйга борсам, хушхабар ижтимоий тармоқлар орқали яшин тезлигида тарқалган, қўшнилар интернетдан тезкор янгиликни ўқиб, оиламиздагиларга суюнчилаб бўлган экан. Онам кўзда ёш, отам шодон чеҳра билан кутиб олди, хонадонимиз қадрдонларга тўлди. Бу қувончли ва омадли лаҳзаларни ҳеч қачон унутолмасам керак!\nШундай қилиб, 30 ёшимда Наманган шаҳри ҳокимининг ўринбосари, маҳалла ва оилани қўллаб-қувватлаш бўлими бошлиғи лавозимида ишга киришдим.\nЯнги масъулиятли лавозимга ўтишим билан раҳбарлик салоҳиятимни ошириш мақсадида Ўзбекистон Республикаси Президенти ҳузуридаги Давлат бошқаруви академиясига тингловчилик учун Тошкентга юборилдим. Ҳозир дарсларни онлайн тарзда ўзлаштирмоқдаман. Бошқа вақтларда Наманган шаҳри ҳокими ҳамроҳлигида давлатимиз раҳбари ташриф чоғида борган ва танқид қилган «Бунёдкор» маҳалласига ва вилоят марказидаги мавжуд барча МФЙларга режа асосида кириб, ҳолатни ўрганяпмиз. Аввало, ободонлаштириш баробарида одамлардаги боқимандалик иллатини йўқотишга, дахлдорлик ва фаоллик туйғусини оширишга астойдил уриняпмиз.\nҚолаверса, ташкил этилган штабда ҳар куни фуқаролар мурожаати билан шуғулланаман. Бундан ташқари, асосий эътиборимни шаҳар «Аёллар дафтари»га кирган 8484 нафар хотин-қизлар масалалари юзасидан белгиланган ишлар ижросига йўналтираман. Бугунгача 2026 нафар аёлни рўйхатдан чиқаришга эришдик, 2632 нафари дафтардан чиқиш арафасида. Оғир шароитга тушиб ва ишсиз қолган, саломатлигини йўқотган, тадбиркорликни бошламоқчи бўлган опа-сингилларимиз муаммоларини ҳал этиш чоратадбирларини кўряпмиз. Юртим — кўксим, элим — илигим, дейди халқимиз. Бугун бизнинг кўксимиз ғурурга тўла, илигимиз тўқ. Ортимизда қудратли давлатимиз, бунёдкор халқимиз, фидойи, халқпарвар Президентимиз турибди. Шундай экан, бугунги марралар биз — ёшларга чўт эмас. Мақсадимиз кўп, улардан энг улуғи Учинчи Ренессанс даврига муносиб, халқимиз корига ярайдиган эл фарзанди бўлиш.\nНаманган шаҳри ҳокими ўринбосари


Шода-шода кўсаклар – Сурхон тонги\nБош саҳифа / Қишлоқ хўжалиги / Шода-шода кўсаклар\nИюл 18, 2018\tҚишлоқ хўжалиги Изоҳ қолдириш 640 Кўрилди\nВилоятимиз деҳқонлари жорий йилда 78,5 минг гектар майдонда ғўза ўстиришяпти.\nАйни саратон кунлари деҳқонларимиз мўл ҳосил етиштириш учун барча агротехник тадбирларини сифатли бажариш чораларини кўришаяпти. Айниқса, ҳар қатра сувдан унумли фойдаланиш учун далаларда сувчилар сони кўпайтирилган, тунги суғоришга алоҳида эътибор берилаётир. Ғўзани чанқатмаслик ва ерда табиий намни сақлаш учун тез-тез культивация ўтказилмоқда. Бугун пахтазорда 1596 та чопиқ трактори юқори унум билан ишлатилаётир. Шу боис, ўсимлик кун сайин кўкка бўй чўзиб, ҳосил нишонлари ортиб бораяпти. Мутахассисларнинг маълумотига кўра, ҳар туп ғўзада 7-8 тадан кўсак пайдо бўлган майдонлар 16 минг гектардан ошган, 31 минг гектар майдондаги ғўзаларнинг ҳар тупида 6 тадан кўпроқ кўсак санаш мумкин.\nДеҳқонларимиз бунёд қилинган ҳосилни сақлаб қолиш ва кўсакларни кўпайтириш учун чеканкани ҳам барвақт бошлашди. Далаларда меҳнат қилаётган тўрт минг нафардан кўпроқ сувчию механизатор саратон иссиғига бардош бериб, ҳосил нишонларини кўпайтириш учун бор маҳорат ва тажрибаларини ишга солишаётир.\nОлдинги Ҳамжиҳатлик самараси


Самолёт ҳалокати туфайли Оренбургда мотам эълон...\n11.02.2018 22:55 0 420\nОрскка учаётган самолёт ҳалокати сабабли Оренбург вилоятида мотам эълон қилинди. Бу тўғрисида «РИА Новости» хабар бермоқда.\nХабарда қайд этилишича, «12 февраль, душанба куни Оренбургда мотам куни деб эълон қилинди», — дея маълумот берган ҳукумат расмийларидан бири.\nСаратов ҳаво йўлларига қарашли «АН-148» самолёти 703-рейс билан Москва — Орск йўналиши бўйлаб учаётганда авиаҳалокатга учради, натижада бортдаги 71 кишининг барчаси ҳалок бўлган. Ҳалокатга техник носозлик сабаб бўлгани айтилмоқда.\nҲодиса 02/03, 10:15\nДунёдаги энг хавфли самолётлар\nХориж 13/05, 13:52\nИспанияда самолёт ҳалокатида уч киши нобуд бўлди


19:25 / 19.05.2018 2636 pdf Ўқиш режими + -\n«Набий соллаллоҳу алайҳи васаллам....Сўнгра эса: – Сенга ишнинг боши, устуни ва ўркачининг чўққиси ҳақида хабар берайми? – дедилар.\nБошсиз тана ҳеч нарсага арзимаганидек, Исломсиз бўлган ҳамма ишлар ҳам ҳеч нарсага арзимайди.\nҲеч бир жонзот умуртқа поғонасисиз тиклана олмайди, ҳаракатга келмайди. Агар умуртқа поғонаси бир оз шикастланса ҳам оғир аҳволга тушиб қолади. Намоз ишнинг умуртқа поғонаси эканлиги Пайғамбаримиз соллаллоҳу алайҳи васаллам томонларидан таъкидланганидан кейин, қолганини билиб олаверсак бўлади.\nБунга ўхшаш жумлалар бошқа халқларда ҳам мавжуд. Мисол учун, бизда «Ҳаҳ, энанг ўлсин!» деб қўйилади.\n16:20 / 20.05.2018 2679\n3740 14:15 / 12.10.2020\n4044 21:32 / 20.02.2018\n7326 16:44 / 30.09.2017\n2064 16:27 / 26.12.2017


Токио—2020. 5 нафар ўзбекистонлик спортчи Олимпиададаги юришини муддатидан аввал тўхтатди - Daryo\n10:04, 24.07.2021 48075\nТокио—2020. 5 нафар ўзбекистонлик спортчи Олимпиададаги юришини муддатидан аввал тўхтатди\nТокио—2020 Олимпиадасида 24 июль кунги мусобақалар старт олди.\nЎзбекистонлик спортчилар ичида иштирокни биринчи бўлиб ўқ отиш бўйича терма жамоа вакили Мухтасар Тоҳирова бошлаб берди. 10 метрдан милтиқдан ўқ отиш бўйича Тоҳирова 622.2 балл тўплаб, 32-натижани қайд этди.\nҚиличбозликнинг сабля йўналишида ҳаракат қилган 19 ёшли ўзбекистонлик спортчи Шерзод Мамутов руминиялик Юлиан Теодосиуга қарши жанг олиб борди ва 11:15 ҳисобида имкониятни бой бериб қўйди.\nҚиличбозликнинг шпага йўналишида Малика Ҳакимова хитойлик Йивен Сунга қарши баҳс олиб борди ва 10:15 ҳисобида ютқазиб қўйди.\nБоксчи Шаҳноза Юнусова (-69 кг) 1/16 финалда польшалик Каролина Косевскага қарши рингга кўтарилди ва 0:5 ҳисобида мағлуб бўлди.\nАкадемик эшкак эшиш бўйича Собир Сафаралиев ва Шаҳбоз Холмирзаев жуфтлиги дастлабки чиқишни якунлади. 2000 метрлик масофани босиб ўтиш учун ўзбекистонлик спортчилар 6:44.98 дақиқа вақт сарфлади ва 4-ўринни эгаллади. Эндиликда улар қўшимча саралаш босқичида иштирок этади.\nДзюдочи Шарофиддин Лутфуллаев (-60 кг) 1/8 финалда украиналик Артём Лесиукка қарши кураш олиб борди ва имкониятни бой берди.\nАйни вақтда теннисчи Денис Истомин ҳиндистонлик Сумит Нагалга қарши баҳс олиб бормоқда. Велопойгачи Муроджон Холмуродов ҳам ғолиблик учун кураш олиб боряпти. Боксчи Санжар Турсунов иштирокидаги жанг соат 10:10 дан кейин бошланади. Ўзбекистонлик спортчиларнинг 24 июль кунги иштироки спорт гимнастикачиси Расулжон Абдураҳимовнинг соат 15:30 даги чиқишидан кейин якунланади.\n23:49, 29.04.2022 64889\nАфсонавий Муҳаммад Алига қарши 15 раунд туриб берган «ноунейм». «Рокки» фильмининг яралишига сабабчи бўлган боксчи ҳақида\n01:43, 15.05.2022 44938\nА Серия. Элдор Шомуродовнинг голи «Рома»ни мағлубиятдан қутқариб қолди\n23:51, 09.05.2022 46915\n«Реал»даги Это’Oдан «Лестер»даги Кейнгача. Фаолияти давомида ўйнаган жамоалари кўпчиликка номаълум бўлган футболчилар (фото)\n16:00 Бугун 171\n15:56 Бугун 343\n15:27 Бугун 2340\nИроқда қум бўрони давом этмоқда. Жабрланганлар сони 4 минг кишига етди (фото ва видео)\n15:14 Бугун 1789\nИчки ишлар органларига наркологик касалликларга чалинган шахсларни мажбурий даволашга юбориш ҳуқуқи берилади\n07:30, 16.05.2022 64623\n22:30, 15.05.2022 61275\n17:48, 15.05.2022 52179\n14:27, 16.05.2022 44892


Деҳқон ўз жонига қасд қилди\n07 март 2021, Тошкент вақти: 22:22\nШайбон Фарғона вилоятидаги Бешбола қишлоғининг Чимқишлоқ маҳалласида истиқомат қилувчи 60 ёшли Камолиддин Мамасолиев ўз жонига қасд қилди.\nМарҳумнинг маҳалладоши Тўхтасин аканинг маълум қилишича, К.Мамасолиев шартномадан ортиқча буғдой топширганига қарамай, давлатдан қарздор бўлиб қолганини билгандан сўнг ўзини ўлдирган.\nУнинг айтишича, К.Мамасолиев 1 гектар ерга буғдой экиб, шартнома бўйича 4,7 тонна ҳосил топшириши лозим бўлган. Деҳқон шартномадагидан ортиқча 1,7 тонна буғдой топширган. Шунга қарамай, ҳисоб-китоб қилиб кўрса, давлатдан 115 минг сўм қарз бўлиб қолган экан.\nШартномани бажарган деҳқон яна қандай қилиб қарз бўлиб қолиши мумкин?\nМаҳаллий инсон ҳуқуқлари ҳимоячиси Абдусалом Эргашевнинг сўзларига қараганда, давлат деҳқонлардан, фермерлардан буғдойнинг ҳар килограммини 40 сўмдан харид қилган. Шу ҳосилдан олинган уруғлик буғдойни эса деҳқонларга 120 сўмдан мажбурий сотган.\nУнинг айтишича, шу каби ғирромликлар натижасида жуда кўп деҳқонлар хонавайрон бўлмоқда.\nА.Эргашевнинг таъдидлашича, бундай ҳолатга ширкат хўжалиги раҳбариятини айблаб бўлмайди. Чунки улар ўзидан-ўзи буғдойга нарх белгилай олмайди. Бу ҳукумат юритаётган сиёсат натижаси, деди инсон ҳуқуқлари ҳимоячиси.\nА.Эргашевнинг эътирофича, одамларнинг ўз жонига қасд қилиш ҳоллари жуда кўп содир бўлаётгани боис ҳуқуқ-тартибот органлари, расмий идоралар бундай ҳодисаларга ҳар доим ҳам муносабат билдиравермайди.\nШунга қарамай, маълумотларга кўра, марҳумнинг яқинлари ширкат хўжалиги раҳбарияти устидан тегишли идораларга шикоят қилиш ниятида эканини айтмоқда.


Ўзбекистонда Ўқитувчилар куни нишонланмоқда\n06 май 2021, Тошкент вақти: 14:55\nБугун Ўзбекистонда Ўқитувчи ва мураббийлар куни нишонланади. Ушбу байрам муносабати билан президент Ислом Каримов табрик йўллади.\nПрезидент табригида айтилишича, сўнгги беш йилда ойлик иш ҳақи халқ таълими муассасаларида 2,9 баробар, ўрта махсус, касб-ҳунар таълими тизимида қарийб 4 марта, олий таълим соҳасида 3,6 карра оширилган.\nАйни пайтда Ўзбекистонда пахта терими мавсуми. Кўплаб ўқитувчилар ўз каксб байрамларини пахта теримида нишонлайди.


Бош сахифа > 2021 > June\nКАСАБА УЮШМАЛАРИ КЎМАГИДА АЁЛЛАР БАНДЛИГИ ТАЪМИНЛАНМОҚДА\n29.06.2021. Бугунги кунда мамлакатимизда Президентимиз ташаббуслари билан кўплаб ижтимоий ташаббуслар илгари сурилиб, аҳолининг турмуш даражаси ва сифатини ошириш йўлида кенг кўламли амалий ишлар ...\n29.06.2021. Кимё ва фармацевтика саноати ходимлари касаба уюшмаси Республика Кенгаши “Ўзкимёсаноат” акциядорлик жамияти билан ҳамкорликда кимё тармоғидаги ёшларнинг ҳар томонлама етук мутахассис ...\n28.06.2021. Самарқанд шаҳрида Ўзбекистон энергетика, нефт-газ ва геология ходимлари касаба уюшмаси Республика Кенгаши ва “Enter Engineering Pte. Ltd” Компанияси касаба уюшма қўмитаси ҳамкорлигида ...\nЎзбекистон касаба уюшмалари Федерациясида журналистлар қабули\n27.06.2021 й. 27 июнь – Матбуот ва оммавий ахборот воситалари ходимлари куни муносабати билан Ўзбекистон касаба уюшмалари Федерациясида бир гуруҳ соҳа ходимларини тақдирлаш тадбири ўтказилди. ...\nУСТОЗЛАР ДАМ ОЛИШ МАСКАНЛАРИДА\n26.06.2021. Ўзбекистон касаба уюшмалари Федерацияси томонидан таълим соҳаси ривожига ҳамда ёш авлодни ҳар томонлама баркамол инсонлар этиб тарбиялашга муносиб ҳисса қўшиб келаётган ўқитувчилар касаба ...\nМеҳнаткашлар Самарқанд шаҳрига саёҳат қилдилар\n24.06.2021.Ўзбекистон касаба уюшмалари Федерацияси Ижроия қўмитасининг 2021 йил 8 февралдаги “Ходимлар ва уларнинг оила аъзолари учун республикамизнинг тарихий шаҳарларига саёҳатлар ташкил этишга ...\n22.06.2021. Ҳар бир фаслнинг ўзига хос таровати ва гўзаллиги бор. Лекин ёзнинг гашти ўзгача. Айниқса, болажонлар учун интиқ кутиладиган бу ғаройиб фаслнинг унутилмас кечинмалари уларга бир дунё ...


Apple Ўзбекистонда солиқ тўлайди (ми?)\n12 Мая 2020 420\nБу йилдан бошлаб мамлакатимизда хориж компаниялари учун фаолият турига қараб, ҚҚС тўлашнинг маълум тартиби жорий этилган.\nТарихдаги энг йирик капиталлашган корпорация – Apple Distribution International Limited Ўзбекистонда ихтиёрий равишда ҚҚС тўловчиси сифатида рўйхатдан ўтди ва I чоракдаги фаолияти натижаларига кўра, давлат бюджетига 59,2 минг доллар миқдорида солиқ тўлади.\nЭслатиб ўтамиз, аввалроқ Ўзбекистон ҳудудида электрон хизмат кўрсатувчи хориж компанияси – “Google Commerce Limited” ҳам ҚҚС тўловини амалга оширган эди. Мазкур компания жорий йилнинг I чораги якунларига кўра, давлат бюджетига 85 минг евро тўлаган.\nБундан ташқари, фильмлар ва сериаллар етказиб берувчи – Netflix International B.V. компанияси ҳам Ўзбекистон бюджетига 4,3 минг евро миқдорида ҚҚС тўлаган, деб хабар беради ДСҚ матбуот хизмати.\n1 Мая 2020 3168\n3 Мая 2020 2697\n30 Апр 2020 2639\n30 Апр 2020 2587\n2 Мая 2020 2567\n4 Мая 2020 2325\n4 Мая 2020 2110\n12 Мая 2020 2035\n29 Апр 2020 1902\n13 Мая 2020 1781\n6 Мая 2020 1569\n5 Мая 2020 1517\n1 Мая 2020 1133\n16 Мая 2020 1121


Андижонда коллеж ўқитувчиси 700 минг сўм билан қўлга тушди\nАндижонда коллеж ўқитувчиси 700 минг сўм...\n05.03.2018 16:24 0 1342\nАндижон транспорт ва хизмат кўрсатиш касб-ҳунар коллежи ўқитувчиси шу йилнинг 2 март куни Ҳусанбой Ҳотамхонов ўз ўқувчисидан 700 минг сўм пул олаётганда қўлга тушган. Бу ҳақда коллеж ўқитувчилари «Xabar.uz»га хабар қилди.\nЎқитувчиларнинг айтишича, коллежда коррупция билан боғлиқ муаммолар кенг қулоч ёйган. Ўқувчилар дарсга қатнашмаслик эвазига ўқитувчиларга пора бериши одатий ҳолга айланган. Ўқитувчи Ҳ.Ҳотамхонов ҳам дарсга қатнашмаган ўқувчисидан пул талаб қилгандан сўнг Бош прокуратура ҳузуридаги департаментнинг Андижон вилояти бошқармаси ходимлари томонидан қўлга олинган.\nУшбу маълумотни Бош прокуратура ҳузуридаги департаментнинг Андижон вилояти бошқармаси ходими ҳам тасдиқлади. «Коллеж ўқитувчисининг 700 минг сўм билан қўлга олингани рост. Ҳозир суриштирув ишлари олиб бориляпти. Лекин унга нисбатан ҳозирча жиноят иши қўзғатилгани йўқ. Чунки бу ҳолат порахўрлик эмас, фирибгарлик дея баҳоланиши ҳам мумкин. Йигит ёш экан, хато қилгани аниқ», — дейди департамент ходимларидан бири Муталлибжон Каримов.\n«Xabar.uz»га бу ҳақда маълум қилган коллеж ходими бу ишларда коллеж раҳбари Ўткир Раҳмоновнинг каттагина ҳиссаси борлиги, таълим муассасасида порахўрлик ва «йиғ-йиғ»лар авжига чиққанини таъкидлади. «Ремонтга, пардага, светга, кўчатга, гулга каби «йиғ-йиғ»лар ўқитувчилар тугул ўқувчиларни ҳам бездириб юборди. Ҳаттоки, давлат томонидан ўқувчиларга бепул бериладиган ҳайдовчилик гувоҳномалари учун ҳам 300 минг сўмдан пул йиғиб олишди. 180 нафар ўқувчидан йиғилган пул мутасаддилар ўртасида ўзаро тақсимлаб олинди. Россияга ўқишга кетган ўқувчиларнинг ведомостига ҳам баҳо қўйиб берилаверади. Уларга пул бўлса бўлди.\nКоллеждаги дарс соатлари «аукцион»га қўйилади. Ҳаммаси очиқча — қайси ўқитувчи кўп пул берса, унга кўпроқ дарс соати ажратилади. Бу бўйича тегишли ташкилотларга қилган мурожаатларимиз жавобсиз қолди. Коллежни жиноятлар маконига айлантириб юборганлар қачон ўз жазосини олади?», — дейди коллеж ходимларидан бири.\nАндижон жиноят коллеж\nХориж Кеча, 09:55\nДепутат оғир жиноятларни ОАВда ёритишни тақиқлашни таклиф этди\nҲодиса 20/02, 12:40\nАндижонда ўгай укасини калтаклаб ўлдирган шахсга ҳукм ўқилди\nЖамият 19/02, 13:17\nТанасининг 16 жойидан пичоқланган ҳомиладор аёл фарзандини дунёга келтирди (видео)


ЧУМОЛИ (ҳажвия) (Ҳақиқий ҳангоманинг бундан баттари бўлмайди…) - 25 Ноября 2019 - www.SheJoT.CoM\niphone, DadgilGaf, Mihaelhgc, AdvNatalya\nГлавная » 2019 » Ноябрь » 25 » ЧУМОЛИ (ҳажвия) (Ҳақиқий ҳангоманинг бундан баттари бўлмайди…)\nЧУМОЛИ (ҳажвия) (Ҳақиқий ҳангоманинг бундан баттари бўлмайди…)\nВей, кўзингга қараб юрсанг ўласанми? Бор йўғи сассиқ сувараксан-у, гердайишинг нимаси? Ҳали уйингга кирсанг, тирик қоласанми-йўқми, буни худо билади. Уй эгаси аэрозол сепган бўлса, бўғилиб ўласан-ку, хумпар! Ўткинчи дунёда мундай қумурсқагарчилик қилсанг камайиб қоласанми? Эътиборинг учун мен қанотли чумолилар зотидан бўламан. Ота-боболарим саттанг-а девзира гуруч, қорни қаппайган арпа, буғдойларни кўтариб, дарёнинг нариги қирғоғигача учиб ўта олган. Сен тугул, қўнғизлар, арилар ҳам уларга яқинлаша олмаган. Чунки нишлари ўткир бўлган. Нима қилайки, пешонам ярқирамаган экан. Шаҳарда яшаганим етмай, қисматнинг дўллари, бўронлари қанотимни синдирган. Нишларимни ўтмаслаштирган. Ёмонларнинг касрига қолганман. Нишларимни олдинга узатай десам, тумшуғимдан нарига ўтмайди. Буям етмагандай, менда бўй, савлат ҳам йўқ. Қаршимдагиларга фақат бошимни осмонга кўтарсамгина қарай биламан. Локигин феълим барибир отамга тортган. Хўрликка тоқат қила олмайман. Хафа қилгудек бўлса, манаман деганни бўралаб сўкишга қурбим етади. Ана, тунов куни хирмонга чиқувдим айланиб. Очиғи, қорним тўқ, уйим донга тўла эди. Шунчаки зерикиб чиқдим. Ишонасанми, хирмон зўравонлар, тулкидай айёрларники бўлибди-қолибди. Биздай ғариб чумолилар чирана-чирана йиққан хирмонни талон-тарож қилиб ётишибди. У ерда сенга ўхшаган сувараклар ҳам талайгина экан. Текинтомоқлар нуқул қорин тўйдириш пайида. Биронтаси «Ҳой, ҳеч бўлмаса уч-тўртта буғдойни анави шўрлик чумолиларгаям қолдирайлик, ҳарқалай меҳнати сингган» демайди. Алам қилгани, сенинг қариндошларинг қутургандан қутурибди. Пашшани, арини, қўнғиз-у, сичқонни умуман тан олишмаяпти. Тартибга чақирмоқчи бўлгандим, сендан семизроқ суварак йўлимга чиқди-да: «Ўзингни босвол, ризқим яримта бўлмасин десанг, туёғингни шиқиллат! Ҳозир ари оғага тайинласам, адабингни бериб қўяди», деб пўписа қилди. Азбаройи алам қилганидан, мушук оғага арзнома битмоқчиям бўлдим. Нима қилай? Мушук оғанинг тилида ёзиш қўлимдан келмайди. «Қасос қиёматга қолмас» дедим-у, аста ортга қайтиб қўя қолдим…\nИе, ие, қарға ака, яхши юрибсизми? Оғзингизда нима тишлаб олдингиз, ака? Гўшт? Ў, қаердан ола қолдингиз? Нима? Нима деб қағилладингиз? Эҳ, тилингизни тушунмаганим ёмон-да! Тўғри-да, биздай ғариблар чумолидан бошқаси билан тиллаша олмаймиз. Шундай яралганмиз. Биз ювош-мўмин, қўй оғзидан чўп олмайдиганлар хилиданмиз. Майли, ҳали кўрамиз, қиш келсин, ҳолингиз қандай кечаркин.\nҲай-ҳай, кимсан? Нега мени босиб ўтасан, ноинсоф? Қани, башарангни кўрай-чи! Вой-бў, мен филмикан дебман-а! Атиги шилқим қурбақанинг синглиси экансан-у! Мендай қанотдор чумоли авлоди давомчисини синдирмоқни, эзғилаб ташламоқни хоҳладингми? Сенга йўл бўлсин?!. Керак бўлса, фил билан олишишга кучим етади. Жа эпини топа олмасам, нозик ерини чақиб қочаман. Сен-чи, ўзингни малика қилиб кўрсатиб, шилқим қурбақабойларни алдашингни бил!..\nДарвоқе, қизлар масаласида гап кетдими? Сира шу мавзу тугамас экан-да! Уч-тўрт кундан бери энди эсдан чиқарувдим…\nМен ҳам эркакман. Сайр қилиб юрганимда, кўплаб нозанинларга кўзим тушади. Мени кўрган олий зотли суваракойлар ҳам беихтиёр қанот қоқиб, гўё нозли боқа бошлашади. Асаларихонлар теграмни айланиб учиб, мени обдон кузатишади. Қоп-қора матодан кўйлак-лозим кийган пашшабонулар рўпарамга қўниб, тиллашишга уринишади. Афсус, минг афсус, кимлигимни, нишларим калталиги, қанотим йўқлигини кўргач, юз буриб кетишади. Меҳнатсеварлигим, болапарварлигим, меҳрибонлигим, қалбим тўла муҳаббат эканигаям қараб ўтиришмайди. Нимаймиш, уларга қанот қоқса, дунёнинг ярмига учиб ета оладиган, ниши узун, бўйдор, оёқ-қўли чаққон эркак керакмиш.\nМайли, суваракбой, кўриб турибман, бу ҳасратларимни эшитиб, кўзларингга ёш келди чоғи. Хафа бўлма, бир бошга бир ўлим-да энди! Биламан, сенам мендай ғарибсан. Бу дунё шунақа, оғайни! Қариндош-уруғчилик фақат зўрларда бўлади. Биздайлар билан қариндош бўлишга ор қилишади. Кел, дўт бўламиз, суваракбой! Розимисан? Баракалла! Жа тушунган йигит экансан! Башарти, аэрозолдан бўғилиб ўлмасанг, эртага яна кўришайли-ик! Биргалашиб далага чиқардик. Момом айтиб берган, дала қумурсқалари жуда очиқкўнгил, соддадил бўлишаркан. Ажабмас, ўша ердан бахтимизни топсак-а?\nКатегория: BAXS - TORTISHUV / FIKR MULOHAZA | Просмотров: 29 | Добавил: iphone | Теги: #newsuz, #Yangilik, #uznews, #news, #ahborot, #xabarlar, #habarlar, #Yangiliklar, #новости | Рейтинг: 0.0/0\nBolaning ichi ketishi (ichburug')\nДори воситалари: фойдаси, таъсири, муддати ва миқдори ҳақида батафсил\nCopyright www.Shejot.com © 2019


Тошкент The New York Time мухбирига виза бермади\n24 март 2019, Тошкент вақти: 22:41\nАмерика мухбирининг виза сўровига Мирзиëев ва Трампнинг Оқ уйдаги "тарихий" учрашуви арафасида рад жавоби берилди.\nЎзбекистон президентининг Оқ уйда АҚШ президенти Дональд Трамп билан учрашуви арафасида Америкадаги нуфузли нашрлардан бири саналган The New York Times газетаси мухбирига Ўзбекистон виза беришни рад қилди.\nМирзиëев-Трамп учрашувининг Оқ уй томонидан “тарихий” деб баҳоланганини таъкидлаган газета¸ “Америка овози” радиоси мухбирига аккредетация берилгани Ўзбекистонда ҳукуматнинг матбуот устидан назорати бўшашгани аломати эмаслигини таъкидлади.\n“Ўзбекистон ҳукумати ҳамон матбуот устидан қаттиқ чекловни давом эттирмоқда. Душанба куни ўзбек ҳукумати Россия тасвирий санъатининг муҳим коллекцияси сақланаëтган Нукус музейи томонидан таклиф этилган New York Times мухбирининг виза сўровига рад жавоб берди”¸ дейилади Мирзиëев Оқ уйда Трамп билан учрашган айни куни чоп этилган мақолада.


Бишкекда диний муаммолар муҳокама қилинмоқда\nАбдуллоҳ Эргаш Қирғизистон пойтахти Бишкек шаҳрида “Марказий Осиё мусулмонлари ва уларнинг дунё маданиятига қўшган ҳиссаси” мавзуида халқаро илмий-диний анжуман иш бошлади.\nҚирғизистон муфтиятининг билдиришича, унда ўттиздан ортиқ давлатдан келган уламолар ва диншунос олимлар иштирок этмоқда. Анжуманда қирқдан ортиқ илмий маъруза тингланади.\nАнжуманнинг очилиш маросими дабдабалардан холи бўлиб, унда тадбирдан кутилаётган мақсад ва бугунги кундаги ислом муаммолари тилга олинди.\nЖумладан, очилиш маросимида чиқиш қилган Халқаро ислом лигаси бош котиби шайх Абдуллоҳ Абдулмуҳсин ат-Туркий: “Биз динимиз йўқ бўлиб кетишидан қўрқмаймиз. Динимизни Аллоҳнинг ўзи кафилликка олган. Бизни қўрқинчга солаётган омил элимиздир. Элимиз нотўғри йўлларга, нотўғри оқимларга қўшилиб кетмасин, деган қўрқинч бор”, - деди.\nҚирғизистон мусулмонлари муфтийси Муротали ҳожи Жуманов эса анжуманнинг Бишкекда ўтишини юқори баҳолади ва тадбирнинг бу ерда ўтишига мамлакатда диний эркинлик мавжудлиги муҳим роль ўйнаганини таъкидлади.\n“Мусулмонларда барқарорлик бўлмаганда, мамлакатимизда дин эркинлиги бўлмаганда ҳурматли шайх Абдуллоҳ Абдулмуҳсин ат-Туркий бу анжуманнинг Бишкекда ўтишига розилик бермаган бўларди”, - деди М.Жуманов.\nБироқ Қирғизистон давлат котиби Адахон Мадумаров муфтийнинг фикрига қўшилмайди ва “Қирғизистонда диний эркинлик диний бошбошдоқликка айлантириб юборилаётгани”ни гапирди.\n“Муфтий ҳазратлари мамлакатимизда дин эркинлиги тўғрисида гапирди. Бу борада ютуқларимиздан кўра ютқизиғимиз каттароқдир. Бу борада бошбошдоқлик ҳукм сурмоқда. Бу анжумандан асосий мақсад ана шу бошбошдоқликка чек қўйишнинг чорасини топиш, ҳақиқий ислом қандай бўлишини одамларга кўрсатиш, ҳалолни ҳалолга, ҳаромни ҳаромга ажратишдир. Акс ҳолда бу анжумандан наф бўлмайди”, - деди А.Мадумаров.\n“Озодлик” мухбири анжуман ишини диққат билан кузатаётган диндорлардан Қирғизистон муфтийси ва давлат котиби ўртасида баҳсга сабаб бўлган масала юзасидан фикр сўради. Уламолар бу борадаги саволларга эҳтиёткорлик билан жавоб қайтарди.\n“1991 йилда диний эркинлик борасидаги қонун қабул қилинган. Мана шу қонунга ўзгартириш киритиш пайти келди, деб ҳисоблайман. Чунки бу қонунда ўн киши имзо чекиб ариза ёзса, уларга диний ташкилот тузишга рухсат берилади. Мана шу нарса бошбошдоқликка сабаб бўлмоқда. Менимча, муайян ҳудудда яшаётган аҳолининг икки фоизи талаби билангина диний ташкилотлар тузишга рухсат бериш зарур”, - деди Чуй вилоят қозилиги расмийси Маҳмуд ҳожи Табалди ўғли.\nҚизилқия шаҳри жомеъ масжиди бош имом хатиби Муқаддас ҳожи Хўжаниёзов эса Қирғизистонда дин эркинлиги мавжудлигини, бироқ бу эркинликни янада мукаммал шаклга келтириш эҳтиёжи борлигини билдирди.\n“Жума кунлари барча мусулмонлар жума намозига келади. Кўпчилик мусулмонлар шу куни ишда бўлади. Шу туфайли жума намозига кела олмай қолади. Шунинг учун ҳукумат дам олиш кунини якшанбадан жума кунига кўчириб берса яхши бўларди”, - дейди Муқаддас ҳожи.


Instagram'дa тотализаторни реклама қилган катта аудиторияга эга шахслар жавобгарликка тортилди\nInstagram'да бир неча юз минг обуначига эга вайнер ва юмористик шоу жамоаларидан бирининг аъзоси Ўзбекистонда тақиқланган тотализатор сайтини тарғиб қилгани аниқланди. Улардан бири бунинг учун номаълум шахсдан пул олиб келган.\nОта-оналар фарзандларини назоратсиз қолдираётгани оқибатида қарздорлик ҳолатлари келиб чиқмоқда. Ёшлар қиморга тикиш учун қарзга олинган пулларни қайтара олмай боши берк кўчага кириб қолмоқда.\nТошкент шаҳар ИИББ хабарига кўра, тотализатор ва букмекерлик хизматларини кўрсатиш, бундай хизматларни реклама қилиш қонунга зид, аммо пул эвазига билиб-билмай ёшларни қиморга етаклаётганлар ҳам йўқ эмас.\nInstagram орқали ўзининг юз минглаб, ҳаттоки миллионга яқин кузатувчилари бўлган айрим вайнер ва блогерлар моддий манфаат эвазига ўз саҳифалари орқали қимор ва таваккалчиликка асосланган веб-сайтларни реклама қилаётган ҳолатлар аниқланмоқда.\nМаълум қилинишича, Instagram ижтимоий тармоғини мониторинг қилиш жараёнида “shoqqi_vines” номли аккаунт эгаси (860 минг обуначига эга) қимор ва таваккалчиликка асосланган веб-сайтларни тарғиб қилувчи маълумот тарқатиб келаётгани, бу хизматлари учун номаълум шахсдан пул олиб келгани аниқланган. Ҳозирда бу номаълум шахсни аниқлаш чоралари кўрилмоқда.\n“Бу веб-сайтлар нимага айнан Instagram орқали тарғиб қилинади? Чунки бу тармоқ фойдаланувчиларнинг аксар қисми – ёшлар”, дейилади видеолавҳада.\nҲолат юзасидан аккаунт эгаси Шуҳрат Аҳмедов ИИББга чақирилган.\n“Тахминан бир йилча аввал, аноним профилдан ёзишди. Казинога ўхшаган ставка ўйини бор, шуни реклама қилишни сўрашди. Ижодкор ижод қилиши учун доим олдида маблағ бўлиши керак, улар яхши маблағ таклиф қилгани учун рози бўлдим. Оғзаки келишувга эришиб, реклама қилишни бошладим”, – дейди Шуҳрат Аҳмедов.\nУ чин дилдан пушаймонлиги, тотализатор рекламаси мумкин эмаслигини ички ишлар ходимлари тушунтиришгани, бу ҳол бошқа такрорланмаслигини айтган.\nТотализатор сайти рекламасида суратга тушган шоу-бизнес вакили Зиннура Рўзиматова у сайтнинг қиморбозликка оид эканидан хабари йўқлигини билдирган.\n“Ҳамкасбларим, актрисалар, блогерларга ҳам айтаман: нима реклама қилаётганингларни билиб реклама қилинглар”, – дейди Зиннура Рўзиматова.\nИИББ лавҳасида таъкидланишича, юмористик шоу жамоаларидан бирининг аъзоси Толибхўжа Ҳакимов ҳам қимор ўйинларини ўз аудиториясига тарғиб қилаётгани аниқланган. Бунда, интернетдаги қимор сайтлари Ўзбекистонда блоклангани сабаб бу сайтларга промокод ва ҳавола орқали ўтиш очиқчасига тарғиб этилган.\n“Администратор ёрдамчим реклама олиб келди. Ҳеч қанақа пул эвазига эмас, вайнер укаларимиздан бирининг илтимосига биноан, “give” ўтказмоқчи экан”, деган Ҳакимов бош ҳомийнинг аслида кимлар эканини билмаганини таъкидлаб, бу каби видеоларни бошқа қўймасликка сўз берган.\nЮқоридаги ҳар икки ҳолат бўйича терговга қадар текширув ишлари олиб борилмоқда. Уларнинг хатти-ҳаракатларига нисбатан қонуний чора кўрилади, дейилади хабарда.\nҚайд этилишича, Ўзбекистонда 30дан ортиқ тотализатор ва букмекерлик рекламасини ноқонуний равишда юритувчи сайтларга кириш чеклаб қўйилган. Шунингдек, рекламаларни ноқонуний жойлаштириш бўйича 718та объектда ўрганиш ўтказилган, 34та ҳолатда қонунбузилишига йўл қўйилгани аниқланиб, тегишли чорала кўрилган.\n20:11 / 28.03.2022\nРоссияда Instagram ўрнини эгаллаши айтилган ижтимоий тармоқ белгиланган вақтда ишга тушмади\n13:37 / 24.03.2022\nЭски шаҳардан Даниягача: “data scientist” Абдуворис Абдуваҳобовдан Европага грант ютиш бўйича 8 маслаҳат\n08:13 / 24.03.2022\nНафақада бўлган меҳнат фахрийлари ёшларга бириктириб қўйилади\n20:05 / 21.03.2022\nРоссияда Facebook ва Instagram фаолияти тақиқланди


Миржалол Қосимов: "Қўқон-1912"нинг жанговар ўйини менга сюрприз бўлмади" » Ўзбекистон янгиликлари – Zamin.uz\n, 07 2020, 03:42\n07 июл, 23:05 1 215 Спорт\nCoca Cola Суперлигаси 8-тури доирасида "Қўқон-1912" жамоаси мағлуб этилганидан кейин АГМК бош мураббийи Миржалол Қосимов ўзининг фикрларини билдириб ўтди.\n- Ўйин жуда ҳам шиддатли ва жанговар рухда ўтди. Чунки, ушбу жамоалар турнир жадвалида иккинчи, учинчи ўринларда келишаётганди. Шу боисдан биринчи бўлиб гол урган жамоа ғалаба қозониши керак эди. Иккинчи бўлимда омадимиз келди. Ўйинни бироз кучайтирдик ва тезда биринчи голни уриб олдик. Иккинчи голда эса, менимча Санжар ростдан ҳам йил голини урди.\nШундай чиройли голи билан у жамоамизга ғалаба келтирди. 2:0 ҳисобини ёмон кўраман. 1:0 пайтида жамоа концентрацияни йўқотмайди. Шунингдек, "Қўқон-1912" жамоасига ҳам қойил қолдим, улар икки тўп фарқи бўлишига қарамасдан охиригача курашишди. Бундай ўйинлар орқали нафақат футболчилар, балки мухлислар ва ўзбек футболи ҳам ютади.\n- Бугунги ўйинда Йован Жокич марказий ҳимояда ўйнагани нима билан боғлиқ?\n- Умуман олганда ҳеч нима билан эмас. Ўтган ўйинларда масалан, Дилшод ҳам шу позицияда ўйнаб турганди. Жокич ҳам бунга қадар шу позицияда ўйнаган. Футбол шундай нарсаки, ҳужумчи чап қанот ҳимоясида чап қанот ҳимоячиси бўлиб ўйнаши керак. Ҳимоячи эса ҳужумда ҳужумчи бўлиб ўйнаши керак. Қачонки футболчилар доимо бир-бирининг ўрнини тўлдириб юрса, футбол янада чиройли бўлади.\n- Чап қанот ҳимояси билан боғлиқ муаммо ҳам пайдо бўлди.\n- Норбеков тезкор футболчи. Қолаверса, Саъдуллада сариқ карточка бор эди. Шу сабабдан уни алмаштирдим. Негаки, тезкор футболчи катта тезлик билан югуриб кетаётган пайтда йиқитилса, иккинчи сариқ ва бу қизилга айланиб кетиши мумкин эди.\n- Ушбу ўйинни чемпионатдаги энг яхши ўйин деб эътироф эта оласизми? Четдан қараганда азартга бой ўйин бўлди.\n- "Насаф" билан ўйинда ҳам азарт бўлди. Ҳозирги замонавий футболда ғалабага эришиш жуда қийин. Ундан ташқари, бунинг учун катта меҳнат қилиш керак. Шу орқали инсон хурсандчиликни ўзига тақдим қилади.\n- "Қўқон-1912" ўз майдонида ҳужумкор ўйин кўрсатаётганди. Рестартдан кейин эса жамоа "Бунёдкор"га қарши ўйинда жамоа ҳимояга ётиб олди.\n- "Бунёдкор"га қарши ўйинни биз кўриб чиқдик. Меҳмонда ўйнаганини инобатга олсак, "Қўқон-1912" унчалик ҳимоявий ўйнагани йўқ. Сўнгги дақиқаларда бўлган автогол эса футболнинг бир қисми. Шунинг учун ҳам мен бу гапга қўшилмайман.\n- Демак, "Қўқон-1912"нинг бугунги ҳужумкор ўйини сизга сюрприз бўлмади.\n- Албатта йўқ. Ундан ташқари жамоа икки нафар таянч ярим ҳимоячи билан ўйнади. Ўша ўйинда ҳам иккинчи бўлим давомида схемалар ўзгарганди. Бу футболда тез-тез учраб турадиган мураббийнинг фалсафаси.\nАндрей Шипилов: "Вазиятлар яратишда "Қўқон-1912" биздан кўра устунроқ бўлди" 06 мар, 23:17\nМиржалол Қосимов: Жамоани шакллантириш осон эмас, "Локомотив" 5 йил, "Пахтакор" эса 3 йил сарфлади 24 ноя, 00:10\nМиржалол Қосимов "Сўғдиёна"дан учралган мағлубиятга қандай изоҳ берди? 20 мая, 00:01\nМиржалол Қосимов 7:1 ҳисобидаги ғалаба ҳақида ўз фикрини билдирди 07 апр, 19:48\nСуперлига. “Қўқон-1912” 10 киши қолган “Қизилқум”дан устун келди 08 мар, 23:16


Гильем Балаге: Педронинг "МЮ"га ўтиши амалда ҳал қилиб бўлинган\n14:23 / 18.08.2015\nИспаниялик спорт журналисти Гильем Балаге "Манчестер Юнайтед" ва "Барселона" Педро Родригеснинг трансфери масаласида олиб бораётган музокаралари тўғрисида фикр билдириб ўтди.\n"МЮ"нинг ижрочи директори Эд Вудворд бугун "Барселона"га учади ва бу музокарани давом эттиради. Эшитишим бўйича, томонлар бу мавзуга шу ҳафтада нуқта қўйишади.\nМенинг тушунишим бўйича, "МЮ" Педро билан шартнома тузиш масаласини ҳал қилиб бўлган. Инглизлар унинг учун "Барселона"га 30 млн еврони тўлашигина қолган. Бугунги музокарада бу маблағнинг қанча қисмини қачон бериш ҳақида гаплашилади.\nДемак, бу трансферни амалга ошиб бўлган, дейиш мумкин. Менимча, "Барселона" охирги дақиқаларда қарорини ўзгартириб, Педрони олиб қолишга ҳаракат қилмайди. Футболчининг ўзи ҳам аллақачон кетишга қарор қабул қилган", дейди Балаге.


Йил бошидан бери темирйўлчилар 15,6 млн. йўловчини ўз манзилига етказди | Uzbekistan Today\nБош саҳифа / Бизнес ва инновация / Йил бошидан бери темирйўлчилар 15,6 млн. йўловчини...\nЙил бошидан бери темирйўлчилар 15,6 млн. йўловчини ўз манзилига етказди\n«Ўзбекистон темир йўллари» 2015 йилнинг 9 ойида 15,6 млн. йўловчини ўз манзилига элтиб қўйди, бу эса ўтган йилнинг шу даврига нисбатан 3,8% ортиқдир.\nКомпания маълумотига кўра, 2015 йилнинг бошидан темир йўл станцияларида 50,3 млн. тонна юк ташилди, бу 2014 йил билан таққослаганда 2,6 фоиз ўсишни ташкил этади. Жорий йилнинг тўққиз ойи мобайнида $262 млн.лик экспорт хизмати кўрсатилди. Инвестиция дастурига кўра, ўтган даврда қарийб 609,2 млн.лик капитал киритилди. Бу молиявий маблағлар «Мароқанд-Қарши», «Қарши-Термиз» темир йўл участкаларини электр энергияси билан таъминлаш, «Тошкент-Самарқанд» йўналиши бўйича тезюрар поездлар ҳаракатини ташкил этиш, янги электрлаштирилган икки йўлли «Жиззаҳ-Янгиер» темир йўлини барпо этишга йўналтирилди.\nМаблағнинг бир қисми темир йўлларни тиклаш, юк ва йўловчи вагонлар паркини янгилаш, ишлаш муддатини узайтирилган ҳолда уларни тиклаш, локомотивларни модернизациялашга қаратилди.\nЭлектрлаштирилган янги «Ангрен-Поп» темир йўли қурилиш бўйича компания $302,8 млн. маблағни ўзлаштирди, бу эса режалаштирилганига қараганда 8% кўпроқдир. Бу лойиҳа доирасида ҳаммаси бўлиб $348,3 млн.ҳажмида инвестиция ўзлаштирилиши кўзда тутилган.


Эронда 14 июн куни бўлиб ўтган президент сайловларида қатнашган номзодлар олдига мўътадил сайловчилар томонидан қўйилган асосий сиëсий талаблардан бири ҳибсда қолаëтган мухолифат етакчиларини озод қилиш эди. Сайловолди жараëнида Мир Ҳусайн Мусавий ва Меҳди Каррубий каби таниқли мухолифатчиларни озод қилишга ваъда берган Ҳасан Руҳоний президентликка сайланиши билан бу ваъдасини уддалаш мажбурияти остида қолди.\nЭрон ҳибсхоналарида сиëсий қарашлари оятуллоҳлар ҳокимиятига хуш келмагани учун сақланаëтган маҳбуслар анча.\nАммо улар орасида исломий жумҳурият равнақи учун узоқ йиллар хизмат қилиб¸ сўнгра президент Маҳмуд Аҳмадийнажод билан зиддиятга киришгани учун жазоланган Мир Ҳусайн Мусавий ва Меҳди Каррубийлар номи халқ орасида машҳур.\n2009 йилги президент сайловларида Маҳмуд Аҳмадийнажодга рақиб сифатида рўйхатга олиниб¸ Аҳмадийнажод ғалабасини тан олмаган бу икки мўътадил сиëсатчи кейинги икки йил давомида уй қамоғида қолмоқда.\nШунингдек¸ халқни Миср ва Тунисдаги қўзғолонлардан илҳомланиб¸ ўз ҳақларини ҳимоя қилиш учун норозилик намойишига чиқишга даъват қилган Мусавийнинг рафиқаси Заҳро ҳам ўз эри ва Каррубий каби ҳибсда қолмоқда.\nЭрондаги исломий сиëсатчилар орасида мамлакат бошқарув тизимини ислоҳ қилиш заруратини тан олган ва халққа ислоҳотлар ваъда қилган Мусавий ва Каррубийни озод қилиш талаби 2013 йилги президент сайловлари арафасида янада кучайди.\nПрезидентликка даъво қилган олти сиëсатчи орасида нисбатан мўътадил саналган Ҳасан Руҳоний¸ мамлакат хавфсизлик кучларининг жамият ҳаëтидаги роли ва босимини камайтиришни ваъда қила туриб¸ президентликка сайланса¸ бу иккала мухолифатчини озод қилиш ниятини билдирган эди.\nПрезидентликка сайланиши билан ўтказган илк матбуот анжуманида Эрон журналистлари Руҳонийга бу ваъдасини дарҳол эслатиб қўйишди.\nТеҳрондаги “Эътимод” газетасининг ўзини Муҳаммад Ҳусайн Меҳрзод деб таништирган мухбири¸ Руҳонийдан билвосита мухолифат етакчиларини қачон ҳибсдан озод этажагини сўради:\n- Сиз сайловолди кампанияси давомида кўп маротаба мамлакатдаги полиция муҳитини нормал сиëсий муҳитга алмаштириш ўз мақсадингиз эканини айтдингиз. Мен бу полиция муҳитини кўрсатувчи жиддий бир мисол келтирмоқчиман: Сизнинг 1979 йилги инқилоб етакчилари сафида бўлган айрим сиëсий арбобларимизга нисбатан жорий этилган чекловларни барҳам этишга доир дастурингиз борми? деб сўради Меҳрзод.\nЖурналистнинг бу саволига жилмайиш билан жавоб қайтарган Руҳоний:\n- Муҳитни халқ ўзгартиради. Келишилганига кўра¸ ҳукумат дўстона ва маданий муҳит яратишга масъул. Оллоҳга шукурларким¸ бугунга келиб умумий иқлимни халқ ўзгартирди¸ дея туриб Руҳоний¸ Эрон сиëсий муҳитини ислоҳ қилиш учун вақт лозимлигини таъкидлади:\n- Кўп муаммолар фақат президент ва ижроия ҳокимияти хоҳиши билан ўзгармайди. Давлатнинг учала ҳокимияти биргаликда ишлаши керак. Умид қиламанки¸ муҳит ўзгаради ва халқнинг кўплаб талабларини бажаришга имкон берувчи заминга асос соламиз¸ деди Эрон президентлигига сайланган Ҳасан Руҳоний.\nБундай умумий жавобдан қониқмаган мухбир¸ Руҳонийдан: “Сиз халқ талабини амалга ошириш ҳақида ваъда берган эдингиз”¸ дея луқма ташлади.\nБунга кулиб туриб муносабат билдирган Руҳоний: “Мен айтган гаплар нима эди?” дея ҳазиломуз жавоб қайтарди.\nҲозирча Ҳасан Руҳонийнинг президентликка келгунга қадар берган ваъдалари¸ хусусан сиëсий мухолифат етакчиларини озодликка чиқариш ваъдасини қанчалик амалга ошириши номаълум. Зотан¸ мухолифат лидерлари Эрон олий руҳонийси Оятуллоҳ Ҳоманаий буйруғи билан уй қамоғига ташланган ва унинг буйруқни бекор қилишга ҳатто президентнинг ҳам қудрати етмаслиги мумкин.\nАйни пайтда¸ Руҳонийга овоз берган эронликларнинг кўпчилиги айнан мухолифат тарафдорлари ва уларга берилган ваъдаларни оқламасликнинг ҳам сиëсий оқибатлари бўлиши муқаррар.


Ўзбекистонда йил бошидан буён вазирликлар бюджетдан қарийб 84 миллиард сўм ўзлаштирилган — Sof.uz\nЎзбекистонда йил бошидан буён вазирликлар бюджетдан қарийб 84 миллиард сўм ўзлаштирилган\n30.10 19:52 77 Жамият\nДавлат молиявий назорати бошқармаси ва унинг ҳудудий бошқармалари томонидан жорий йилнинг 9 ойи давомида бюджет интизомига риоя этилиши ва бюджет маблағларининг мақсадли сарфланиши юзасидан ўтказилган назорат тадбирлари натижасида 83,7 миллиард сўмлик камомад ва ўзлаштириш ҳолатларига йўл қўйилгани ошкор қилинган. Бу ҳақда Молия вазирлиги матбуот хизмати хабар берди.\nМаълумотларга кўра, бюджет маблағлари ҳисобидан асоссиз ва ортиқча тўловлар 457,7 миллиард сўм, номақбул харажатлар 187,3 миллиард сўмни ташкил этган. Ҳисобот даврида 365 миллиард сўмлик бюджет маблағларининг ноқонуний сарфланишининг олди олинди.\n2021 йилнинг ҳисобот даврида аниқланган пул маблағлари ва моддий бойликларнинг камомад ва ўзлаштириш (83,7 млрд. сўм) ҳолатлари 2020 йилнинг 9 ойига (28 млрд. сўм) нисбатан 3 баробарга ошган.\nУшбу ҳолатларнинг аксарияти қуйидаги вазирлик тизимларида аниқланган:\nОлий ва ўрта махсус таълим вазирлигига – 23,3 млрд.сўм (2020 йил 9 ойи учун 13 млрд. сўм);\nСоғлиқни сақлаш вазирлиги – 17,2 млрд.сўм (3,9 млрд. сўм);\nХалқ таълими вазирлиги – 14,4 млрд.сўм (15,4 млрд. сўм).\nБошқа бўлимларга нисбатан камомад ва маблағларни ўғирлаш ҳолатлари энг ками – 2,5 млрд.сўм (1 млрд.сўм) ҳокимликларнинг ободонлаштириш бўлимларида аниқланган.\nБундан ташқари, текширишлар натижасида 457,7 миллиард сўмлик молиявий хато ва камчиликлар, хусусан, иш ҳақи ва унга тенглаштирилган тўловларнинг асоссиз равишда ортиқча тўланиши, қурилиш-таъмирлаш ишларининг баҳосини ошириб кўрсатилиши ҳамда бажарилмаган иш ҳажмларининг ҳисобдан чиқарилиши; инвентарь қимматликларини оширилган нархларда сотиб олишга тўғри келади. Бу ўтган йилнинг 9 ойига (101,4 млрд. сўм) нисбатан 4,5 баробар кўпдир.\nБу ҳолатлар асосан вазирликлар тизимларида аниқланади:\nХалқ таълими вазирлиги – 61,1 млрд.сўм (2020 йил 9 ойи учун 25,4 млрд. сўм);\nМактабгача таълим вазирлигига – 61,1 млрд.сўм (6,9 млрд. сўм);\nСоғлиқни сақлаш вазирлиги – 39,1 млрд.сўм (17,7 млрд. сўм).\nТекширув натижаларига кўра, ҳисобот даврида аниқланган молиявий хато ва камчиликларнинг 510,8 миллиард сўми бюджетга тикланганлиги таъминланди.\nШу билан бирга, назорат тадбирлари давомида бюджет муассасаларининг харажатлар сметаси ва штат штатларида асоссиз режалаштирилган маблағларни қисқартириш ва бошқа ноқонуний сарфланишига чек қўйиш ҳисобига жами 365 миллиард сўмлик бюджет маблағларининг асоссиз сарфланишининг олди олинди.\nБюджет қонунчилигини бузганлик учун бюджет маблағларини олувчи ташкилотларнинг 15 нафар раҳбари ва бошқа мансабдор шахсларига нисбатан маъмурий ҳуқуқбузарликлар тўғрисида баённомалар тузилди. Ҳужжатлар кўриб чиқиш учун маъмурий судларга юборилди.\nШунингдек, 3847 та назорат тадбирларида аниқланган 724,1 миллиард сўмлик қонунбузарликлар ҳуқуқий баҳо бериш учун ҳуқуқни муҳофаза қилувчи органларга юборилди.


11000 қурбон: коронавирус билан ўлганлар қандай дафн этилмоқда? (фото) — Sof.uz\n11000 қурбон: коронавирус билан ўлганлар қандай дафн этилмоқда? (фото)\n21.03 14:55 10855 Жаҳон\nДунё бўйлаб Хитой коронавируси COVID-19 пандемияси оқибатида ўлганлар сони 11 мингдан ошиб кетди. Уларнинг учдан бири Италия ҳисобига тўғри келмоқда. Республикада 4032 киши вафот этди: бу рақам коронавирус ўчоғи ҳисобланган Хитойдан ҳам ошиб кетди.\nИталиянинг Бергамо шаҳрида дафн этиш учун ҳарбийлар сафарбар қилинган — маҳаллий қабристон ва крематорийлар ўликларни қабул қилиб улгурмаяпти. Вафот этганларнинг жасадлари қабристонга ҳарбий юк машиналарида ташилмоқда.\nЖаҳон соғлиқни сақлаш ташкилоти маълумотларига кўра, Италияда янги коронавирус инфекциясини 47 минг киши юқтириб олган. Дунё бўйича — 275 минг киши. COVID-19 дунёнинг 183 давлатига тарқалиб улгурди. Ўзбекистонда 37 кишида коронавирус аниқланди.\n31.03 17:48 8072\n1.04 03:23 4996\n31.03 19:08 4282\n1.04 20:06 3710\n31.03 10:50 3059\nБугун, 00:00 144 Ўзбекистон\nКеча, 23:56 21 Ўзбекистон\nКеча, 23:50 605 Жаҳон\nКеча, 23:43 774 Ўзбекистон\nКеча, 19:55 986 Ўзбекистон\nКеча, 19:10 321 Илм-фан


“Аллоҳу Таоло севган кишини мен қандай севмайин!” « Ўзбекистон Халқ Ҳаракати\n“Аллоҳу Таоло севган кишини мен қандай севмайин!”\n15 September 2017 - 7:00\nМуҳаммад бин Сиран дейди: “Зинҳор бир муддат яхши амал ишлаб, сўнгра танаффус қилма. Чунки тавбасини бузгандан сўнгра нажот топган кимса йўқдир”.\nТавбакор ўз тавбасини бузмаслик учун ўлимни кўз олдида тутмоғи керак, эски гуноҳларини хотирлаб, тез–тез Аллоҳдан авф тилаши, тавбани насиб этгани учун Аллоҳга шукр этиши ва охиратда олажаги савобни ўйлаши керак.\nЧунки охиратни ўйлаган киши қувватли бир орзу билан яхши амаллар ишлашга йўналади ва ёмонликлардан нафрат қилади.\nЗайд бин Ваҳбнинг айтишига кўра, бир куни Абу Зарр (ундан Аллоҳ рози бўлсин) Пайғамбаримиз алайҳиссаломга: “Ё Расулоллоҳ, бизга Ҳазрати Мусонинг “Суҳуф”ининг мухтоваси ҳақида бир оз билги бер” деди.\nПайғамбаримиз алайҳиссалом шундай жавоб берди: “”Суҳуф”да шу олти жумла бор эди:\n1.“Жаҳаннамнинг борлигига қатъий ишонадиган кишининг қандай кула олишига ҳайрон қоламан”.\n2.Ўлимнинг ҳақиқат эканлигига ишонган кимсанинг қандай севинишига ҳайратланаман.\n3.Ҳисоб кунининг муқаррарлигига ишонган одамнинг ёмонлик қилишига ҳайратланаман.\n4.Қадарга (тақдирга) ишонган кишининг қандай қилиб хафа ҳол бўлиши мумкинлигига ҳайрон бўламан.\n5.Дунёнинг ва дунёликларнинг ўзгарувчанлигини, келиб–кетувчилигини кўриб ҳам, дунёга боғланган кимсага ҳайрон бўламан.\n6.Жаннатнинг борлигига қатъий ишонган кимсанинг қандай яхши амал ишламаганига ҳайрон бўламан. Ла илаҳа иллоллоҳ Муҳаммадур – Расулоллоҳ”.\nАйтилишига кўра, Абдуллоҳ бин Масъуд (ундан Аллоҳ рози бўлсин) бир кун Куфа шаҳрининг бир маҳалласидан кечар экан, гуруҳ ҳолида ичкилик ичаётган фосиқларни кўрди. Уларнинг орасида Разан исмли бир қўшиқчи бор эди, у ҳам соз чалар, ҳам қўшиқ айтарди. Саси гўзал эди.\nАбдуллоҳ бин Масъуд унинг сасини эшитиб, “на гўзал овози бор! Кошки, шу гўзал овозни Аллоҳнинг Китобини (Қуръонни) ўқиш учун қўлланса эди!” деди ва ўтиб кетди.\nРозан унинг гапирганини эшитди ва “ким бу одам?” деб сўради. “У Пайғамбаримизнинг саҳобийларидан Абдуллоҳ бин Масъуддир” дейишди.\nРозан “хўп, у нима деди?” деб сўради. “На гўзал овози бор, кошки уни Аллоҳнинг Китоби Қуръонни ўқиш учун қўлласайди, деди” деб жавоб бердилар.\nБуни эшитиб, Розаннинг қалбини ғалати бир қўрқув қамради. Дарҳол ўрнидан турди, созини қўлига олди, уни ерга уриб, парчалади. Абдуллоҳ бин Масъуднинг орқасидан чопа бошлади ва ниҳоят, унга етиб олди. Унинг ёнига борганида Розан бир тарафдан ичкилик ҳиди келмасин, деб оғзига рўмолини қўярди, бошқа тарафдан ҳўнгир–ҳўнгир йиғлар эди.\nБу ҳолатни кўрган Абдуллоҳ бин Масъуд уни қучоқлади ва бирга йиғлай бошлади. У йиғлар экан, нуқул “Аллоҳу Таоло севган кишини мен қандай севмайин!” дерди.\nРозан шу ондан бошлаб, бутун гуноҳларидан тавба этди ва Абдуллоҳ бин Масъуднинг ёнидан ҳеч айрилмади. У аввал Қуръон ўқишни, кейин бошқа илмларни ўрганди. Ҳатто замонасининг илғор олимларидан бўлди ва Абдуллоҳ бин Масъуддан кўпгина ҳадислар ривоят этди.\nОтамнинг айтишига кўра, Бани Исроилда бир бузуқ хотин бор эди. У ўз гўзаллиги билан ҳаммани сеҳрлаганди. Уйининг эшиги доим очиқ турарди. Бу эшикка яқинлашган ҳар ким у ерга қандай кирганини билмай қоларди. Хотинни кўрган ҳар ким ундан айрилмасди. Эркаклар унинг ёнига кириш учун сариқ лира беришлари керак эди.\nБир куни бир обид ўша хотин эшиги ёнидан ўтиб қолди. Обид деразадан у хотинни кўриб, мафтун бўлди. Нафсига қарши келишга уринди, Аллоҳга “бу орзуни қалбимдан ўчир” дея ёлворди, аммо муваффақ бўлолмади. Нафс билан жангда мағлуб бўлди, ёнидаги бир парча газмолни сотиб, хотиннинг ёнига кириш пулини тўлади.\nХотин кириш пулини одамларига берди ва обидга бошқа бир соатда учрашувга вақт берди. Обид учрашув вақтини интизорлик билан кутди ва ниҳоят хотиннинг ёнига кирди. Ва хотинни қучоғига олиб, у ер бу ерини ушлай бошлаганда, Аллоҳнинг раҳмати обиднинг имдодига етишди, унинг хаёлидан шу фикр кечди: “Аллоҳу Таоло шу онда Арш устида мени бу ҳолатда, ҳаромга қўл урган онимда кўраяпти. Бугунгача ишлаган амалларим ҳаммаси ўчирилади!”.\nБу туйғу таъсирида обиднинг юрагига бир қўрқув тушди, қўллари титрай бошлади, ранги ўчди.\nХотин буни кўриб, “сенга нима бўлди?” деб сўради.\nОбид “мен Роббимдан қўрқаяпман, изн бер, мен бу ердан чиқаман” деди.\nХотин, “Эй, жулдурвоқи одам! Сендаги бу фурсатни қўлга киритмоқ учун қанча киши талпинмоқда, сен эса!…” деди обидга.\n1.Мен Аллоҳдан қўрқаман. Ичкарига кириш учун тўланган пул сенга бўлсин, изн бер, мен чиқиб кетайин – деди обид.\n2.Сен бу ишни бугунгача ҳеч қилмаганга ўхшайсан – деди хотин.\n3.Йўқ, ҳеч қилмадим – деб жавоб берди обид.\nХотин унинг исмини сўради, обид исмини ва яшайдиган қишлоғини айтди. Сўнгра хотиннинг ёнидан чиқди, йиғлаб–йиғлаб уйига қайтди.\nБу сафар обиднинг воситасида хотиннинг қалбига бир қўрқув тушди. Хаёлидан шу фикр кечди: “Бу одам илк даъфа гуноҳ ишлашига қарамасдан, нақадар қўрқди! Мен эса, йиллардан бери бу гуноҳни ишлаяпман. Унинг ичига қўрқув солган Аллоҳ менинг ҳам Аллоҳим–ку! Мен ундан кўпроқ қўрқишим керак, аслида!”.\nВа хотин бутун гуноҳлари учун тавба этди, эшигини беркитди. Содда бир кўйлак кийиб, ўзини ибодатга берди.\nБир муддат ибодат билан машғул бўлгандан сўнгра, хаёлига “ўша обидни бир зиёрат қилай, балки, менга уйланар. Шунда унинг ёнида бўлиб, диним ҳақида билги оларман, у Аллоҳга қандай ибодат этилажагини менга ўргатар” деган фикр келди.\nХотин ёнига кўп кийим–кечак ва хизматчи олиб, йўлга тушди. Қишлоққа бориб, обидни сўради. Обидга бир хотиннинг уни сўраётганини билдиришди.\nОбид хотиннинг ёнига келди. Хотин унга юзини очди. Обид уни кўриб, таниди, гуноҳи эсига тушди ва бир наъра тортди ва ўлди.\nХотин буни кўриб қотиб қолди.\nСўнгра буюк бир қайғу билан у ердаги оломонга шундай деди: “Мен бу зот учун бу ерга келгандим. Унинг уйланишни истаган бир қариндоши йўқми?”.\nУ ердагилардан биттаси “обиднинг бир укаси бор, аммо у жуда йўқсил” деди.\nХотин “зарари йўқ, менинг мол–мулким кўп” деди.\nОбиднинг укаси хотиннинг ёнига келди. Улар турмуш қурдилар. Бу никоҳдан хотин еттита ўғил туғди, уларнинг ҳаммаси навбат билан Бани Исроилга пайғамбар ўлароқ юборилди.


Истомин ва Забелинская Олимпия лицензияси учун 100 млн сўм билан мукофотланди\n11:28 / 04.08.2019\nЎзбекистон Республикаси жисмоний тарбия ва спорт вазирлигида 2020 йилда Токиода ўтадиган ёзги Олимпия ўйинларига лицензияни қўлга киритган спортчиларни тақдирлаш маросими бўлиб ўтди. Тадбирда Миллий Олимпия қўмитаси президенти Рустам Шоабдураҳмонов ва жисмоний тарбия ва спорт вазири Дилмурод Набиев иштирок этди.\nБугунги кунга келиб ўзбекистонлик спортчилар Токиода ўтадиган XXXII ёзги Олимпия ўйинларига 2 та ва XVI Паралимпия ўйинларига битта лицензия олишга муваффақ бўлишди. Шу муносабат билан ушбу тадбирда уч спортчимиз тақдирланди: Денис Истомин (теннис), Ольга Забелинская (велоспорт) ва Сервер Ибрагимов (Паралимпия ўқ отиш спорти) 100 млн сўмдан олишди, уларнинг мураббийларига эса 50 млн сўмдан мукофот пули берилди. Сертификатлар ва пулларни спорт фахрийлари Комилжон Худойберганов ва Василий Корбут топширишди.\n“Мен учун ушбу Олимпиадага илк йўлланмани олганим жуда аҳамиятлидир. Энди Осиё ўйинлари олтин медалини Олимпиада медалига айлантириш вақти келди. Олимпиадага тайёрланишнинг энг яхши усули – турнирларда иштирок этиш ва тажриба орттиришдир. Токио Олимпиадаси мен учун учинчи Олимпиада ва эҳтимол охиргиси бўлади. Шу сабабли мен юқори кўрсаткичларга эришиш учун барча уқув ва малакаларимни намойиш этишга ҳаракат қиламан. Ўз навбатида давлатимиз ҳукуматига бундай эътибор ва қўллаб-қувватлов учун миннатдорлик билдирмоқчиман”, деб айтган Денис Истомин.\nОльга Забелинская ва Сервер Ибрагимов халқаро мусобақаларга тайёргарлик кўраётганлари сабабли маросимда иштирок эта олишмаган. Спортчиларга аталган сертификат ва пулларни федерацияларнинг расмий вакиллари топширишади.\n01:19 / 10.08.2019\nРоссия Куриль оролларининг Япония ҳудуди сифатида кўрсатилишига муносабат билдирди\n00:50 / 08.08.2019\nЎзбекистонлик талабалар Халқаро математика олимпиадаси якунида бронза медали билан чекланди\n20:40 / 24.07.2019\nТокио Олимпиадаси медаллари тақдим этилди


Қурол-яроғ экспорти бўйича жаҳондаги етакчи давлат маълум қилинди » Ўзбекистон янгиликлари – Zamin.uz\n11 март 2019, 15:42\nСтокгольмдаги Тинчлик муаммолари тадқиқоти институти (SIPRI) жаҳондаги қурол-яроғ экспорти ҳолати ҳақида янги ҳисобот эълон қилди. Ўтган йилда бўлгани каби, қуроллар экспорти бўйича энг йирик давлатлар орасига АҚШ, Россия, Франция, Германия ва Хитой киритилди, улар 2014-2018 йилларда савдоларнинг 75 фоизини таъминлаб берган. Шу билан бирга, АҚШ ва Россиянинг жами ҳажми 57%ни ташкил этади.\nЭкспертлар фикрига кўра, 2014-2018 йилларда анъанавий қуроллар асосий турларининг халқаро етказиб бериш ҳажми 2009-2013 йилларга нисбатан 7,8 фоизга ва 2004-2008 йилларга нисбатан 23 фоизга ўсган. Таъкидланишича, сўнгги беш йил ичида Яқин Шарққа қурол етказиб бериш 2009-2013 йилларга нисбатан ортган, бошқа минтақаларга эса камайган, дея хабар беради «Кun.uz».\nҲисоботга кўра, қуроллар бозорида АҚШнинг улуши 6 фоизга ошиб, 36 фоизни ташкил этди. АҚШ экспортининг ярмидан кўпи (52%) Яқин Шарққа тўғри келади.\n«АҚШ дунёда қурол етказиб бериш бўйича ўз етакчи позициясини янада мустаҳкамлади. Сўнгги беш йил ичида АҚШ камида 98 мамлакатга қурол етказиб берган; бу ҳажмлар замонавий қуроллар, масалан, жанговар самолётлар, кичик масофадаги қанотли ва баллистик ракеталар ҳамда кўплаб бошқариладиган бомбаларни ўз ичига олган», - деган SIPRI’нинг қурол-яроғ ва ҳарбий харажатлар дастури директори Од Флеран.\nРоссиянинг 2014-2018 йилларда бозордаги улуши, аксинча, 2009-2013 йилларга нисбатан 17%га камайди. Таъкидланишича, бу қисман Ҳиндистон ва Венесуэла томонидан қуроллар импорти қисқариши билан боғлиқ. Сўнгги беш йил ичида Россия 48 мамлакатга қурол-аслаҳа етказиб берди. Умумий ҳажмининг 55 фоизи Ҳиндистон, Хитой ва Жазоирга тўғри келади.\nФранция ва Германия 2014-2018 йилларда экспорт ҳажмини 43 фоизга ва 13 фоизга оширган. ЕИ давлатлари экспортининг жами ҳажми дунёдаги кўрсаткичдан 27%ни ташкил этди. Энг йирик экспортёрлар бешлигига якун ясаб берган Хитой савдоларни 2,7 фоизга оширди. Сўнгги беш йил ичида Исроил, Жанубий Корея ва Туркиядан қуроллар экспорти сезиларли даражада ўсди (60%, 94% ва 170%).\nЭнг йирик импорт қилувчиларга Саудия Арабистони (2009-2013 йилларга нисбатан +192%), Миср (+206%), Исроил (+354%), Қатар (+225%) ва Ироқ (+159%) айланди. 2014-2018 йилларда Осиё ва Океания мамлакатлари ҳарбий юклар умумий ҳажмининг 40 фоизини олган.\nЯнгиликлар » Дунё » Қурол-яроғ экспорти бўйича жаҳондаги етакчи давлат маълум қилинди\n15:25 Ўзбекистон 2017 йилда Украинадан 2000 та автомат ва тўппонча-пулемёт сотиб олди


Карантинга олинган бемор гемодиализсиз қолганидан ҳаëти хавф остида эканини айтмоқда (ВИДЕО)\n20 апрел 2021, Тошкент вақти: 13:32\nЎзбекистоннинг Москвадаги элчихонаси ёрдами билан Санкт-Петербург шаҳридан Тошкентга 29 апрель куни чартер рейс орқали олиб келинган тўрткўллик Саломат Юлдашева сурункали буйрак етишмовчилигидан азият чекади.\n27 ёшли Саломат Юлдашеванинг Озодликка айтишича, у икки ҳафталик карантинга олиниши билан ҳаëт-мамотини белгиловчи муолажасиз қолган.\nХаста аëлга кўра¸ у Москвадан келиши билан Тошкент вилояти Ўртачирчиқ туманида ташкил этилган Ўртасарой карантин ҳудудига жойлаштирилган.\nСаломат Юлдашева Россиянинг Краснодар ўлкасидан Санкт-Петербург шаҳрига борган ва Ўзбекистоннинг Москвадаги элчихонаси кўмаги билан чартер рейс орқали 29 апрель куни соат 01.00да Тошкентга олиб келинган.\nБу рейсда келган йўловчиларнинг бари Тошкент вилоятидаги Ўртасарой карантин масканига жойлаштирилган.\nСаломат Юлдашеванинг айтишича, эрталаб у врачларга сурункали буйрак етишмовчилиги билан оғригани, гемодиализсиз яшай олмаслиги, оёқлари шишаётганини айтган:\n“Ҳамма қоғозларимни кўрсатдим, у ерда ҳаммаси ёзилган. Давлениямни ўлчади, 180 га чиқибди. Дори бердиларда, чиқиб кетдилар. Менинг икки буйрагим ҳам ишламайди, агар бугун гемодиализ қуйдирмасам бўлмайди, оёқларим шишиб кетяпти, деб буларга тушунтириб айтиб турибман, булар эса Тез ёрдамга телефон қилдик, ҳозир келади, деб 6 соатдан бери алдаб ўтиришибди. Россиядан 4-5 минг рублга олган бошқа дориларим ҳам бор, уларни холодильникка қўймасам бўлмайди. Сумкамда ётибди, келганимдан бери, аҳволим оғирлашиб боряпти”.\nСаломат Юлдашева билан суҳбат\nОзодлик Саломат Юлдашева билан 29 апрель куни Тошкент вақти билан соат 15.00.да гаплашди.\nАëлнинг айтишича¸ у Россияда 27 апрель куни коронавирус бор-йўқлигига тест ҳам топширган ва тест унда бу вирус йўқлигини кўрсатган.\nОзодлик Юлдашева каби махсус муолажага муҳтожларга карантинда кўрсатиладиган тиббий ëрдам ҳақида маълумот олиш мақсадида 29 апрель куни Соғлиқни сақлаш вазирлиги матбуот хизмати билан боғланишга ҳаракат қилди. Аммо кун давомида ССВ матбуот котиби билан боғлана олмади.\nСоғлиқни сақлаш вазирлиги сайтида эълон қилинган 239 47 95 рақамли ишонч телефонига қилинган қўнғироқларга ҳам кун давомида ҳеч ким жавоб бермади.


UzAuto Motors соф фойдаси қарийб 70 фоизга ўсди – Газета.uz\nUzAuto Motors соф фойдаси қарийб 70 фоизга ўсди\nОлти ой якунлари бўйича UzAuto Motors ишлаб чиқариш ҳажми 24 фоизга камайганига қарамасдан, соф даромадини қарийб 70 фоизга — 902,6 млрд сўмга (84,6 млн доллар) оширишга муваффақ бўлди.\nLotinchada 11 август 2021, 21:23 Иқтисодиёт\nUzAuto Motors компанияси соф даромадини қарийб 70 фоизга оширишга муваффақ бўлди. Бу ҳақда Корпоратив ахборот ягона порталига жойлаштирилган 2021 йилнинг биринчи ярми бўйича компания молиявий ҳисоботида бу ҳақда сўз боради.\nОлти ой давомида автоишлаб чиқарувчининг соф фойдаси 10,6 трлн сўмни (Мбнинг 1 августдаги курси бўйича 996,5 млн доллар) ташкил этди. Бу 2020 йилнинг январь-июнь ойларидаги кўрсаткичдан 2,1 трлн сўмга камроқ. Маҳсулотлар таннархи 2,2 трлн сўмга камайиб, 8,4 трлн сўмни ташкил этди.\nАсосий фаолиятдан олинган фойда 393,6 млрд сўмга ошиб, 1,06 трллн сўмга етган бўлса, асосий харажатлар 212,3 млрд сўмга камайиб, 1,1 трлн сўмдан иборат бўлди.\n178,9 млрд сўм миқдорида (2020 йил январь-июнда 145,1 млрд сўм тўланган) солиқлар тўланиши натижасида UzAuto Motors соф фойдаси 902,6 млрд сўмни (84,6 млн доллар) ташкил этди. Бу ўтган йилнинг шу даврига нисбатан 370,4 млрд сўмга (69,6 фоиз) кўпроқ (532,1 млрд сўм) демакдир.\nМанба: Давлат статистика қўмитаси.\nКатта эҳтимол билан компания соф фойдасининг ўсиши олти ой ичида қарийб барча ҳамёнбоп автомобиль моделларини — Spark, Nexia, Gentra ва Cobalt (Damas ва Laboдан ташқари) — ишлаб чиқаришни 143 мингтадан 108,7 мингтага (24 фоизга) камайтиргани ва яқинда нархлари ошган Trailblazer, Tahoe, Malibu премиум-сегмент автомобилларини кўпроқ сотгани билан боғлиқ.\nМарт ойида «Ўзавтосаноат» бошқаруви раиси ўринбосари Азизбек Шукуров қимматбаҳо автомобиллар — Equinox, Malibu и Tahoe — сотувидан тушган даромадлар Spark ва Nexia каби арзонлаштирилган моделларни сотишдаги зарарларни қоплаётганини тан олган эди.\n«UzAuto Motors бизнес модели шунақа қилинганки, иложи борича оммага мослашган „бюджетный“ машиналарга жуда минимал даромад қўйилган. Конфеденциал тижорий сирни очаяпман сизларга, Spark, Nexia каби машиналарда [сотувдан] даромад умуман йўқ. Нафақат даромад, балки йўқотиш бор. Оммага кўпроқ машина етказиш имкониятини яратиш учун қиммат автомобилларни кичик миқдорда даромадини баланд қилиб қўямиз. Қиммат машинадан олаётган даромадимиз ҳисобига арзон машинадан йўқотаётган пулни қоплаяпмиз», — дея тушунтирган эди у.\nАввалроқ Spot нашри UzAuto Motors экспортни ўзгартиргани, камроқ автомобиль сотиб, кўпроқ фойда кўраётгани ҳақида ёзди. Сўнгги йилларда экспорт қилинаётган автомобилларнинг ўртача нархлари икки баробарга — 4845 доллардан 9201 долларга ошган.\nUzAuto Motors навбат ўринларини «сотаётганлар» билан курашишнинг янги усулини ишлаб чиқди 27 июл 2021, 14:32\nUzAuto Motors ўзининг илк еврооблигацияларини Лондон фонд биржасида жойлаштирди 28 апрель 2021, 14:58


Афсонавий Оксана Чусовитинанинг совғаси тошкентлик Милана Пакка омад келтирди » Энг сўнгги тезкор хабарлар - PRESS24.UZ\nPRESS24.UZ » Барчаси » Шоу бизнес » Афсонавий Оксана Чусовитинанинг совғаси тошкентлик Милана Пакка омад келтирди\n6-06-2019, 15:56 21\nҲар бир танловдан олдин “Детская Новая волна-2019” халқаро вокал танловининг финал иштирокчиси Милана Пакни афсонавий ўзбекистонлик спортчи Оксана Чусовитина қўллаб-қувватлайди.\n“Детская Новая волна-2019” танловида танловида тошкентлик Милана Пак учинчи ўринни қўлга киритди. У уйга қайтиб кетди: олдинда яна бир ҳафта ўқиш ва ҳайрлашув оқшомида чиқиш.\n“Ўқитувчилар мени мактаб ўқиш тугаши муносабати билан ўтказиладиган тантанада қўшиқ куйлашимни сўрашди. Мен Human қўшиғини айтаман, уни “Детская Новая волна-2019” финалининг биринчи кунида куйлаганман”, - деди Милана Пак.\nМилана саккиз ёшида Paris Je t'aime танловида энг яхши қўшиқчи деб топилди. Шу вақтдан бошлаб уни машҳур, гимнастика тарихида етти карра олимпия иштирокчиси, совет ва ўзбекистонлик спортчи Оксана Чусовитова қўллаб-қувватлайди. У Миланага беш юлдуз тасвирланган билагузукни совға қилди. Ёш қўшиқчи таъкидлашича, бу тумор унга ғалаба қозонишга ёрдам беради.\nОлег Газманов: “Ўзбекистон сен билан фахрланиши керак”\n“Детская Новая волна-2019” танловида Милана Пак унинг вокал-устози Валентина Мартиросян томонидан юборилган аризасига биноан қатнашди.\n“У етти ёшимдан менинг энг севимли устозим”, - дея тан олди ёш артистка.\n“Биз “Детская Новая волна” танловида ўтган йили иштирок этишимиз керак эди, бироқ бора олмадик. Шу вақтнинг ўзида Sanremo Junior танловида қатнашиш учун ариза берганмиз, у ерда финалга чиқдик ва Италияга боришга қарор қилдик. Милана Сан-Ремода биринчи ўринни олди”, - дейди Милананинг онаси Ирина Пак.\nВокал танловининг ярим финали Москвада ўтказилди. Унга юзлаб болалар келди, бироқ финалга фақат 10 та давлатдан 12 киши ўтди: Ўзбекистон, Абхазия, Армения, Беларус, Қозоғистон, Литва, Озарбайжон, Буюк Британия, Мальта ва Россиядан уч нафар иштирокчи. Озарбайжонлик хонанда келишдан аввал касал бўлиб қолди ва саҳнага 11 киши чиқди.\nФинал босқич машҳур “Артек” болалар лагерида ўтказилди. Танлов ҳайъатига Олег Газманов, Лев Лешенко, Николай Басков, Юлианна Караулова ва Юлия Савичева киритилди. Ҳайъат раиси Россияда хизмат кўрсатган артист Игорь Крутой бўлди.\nҲайъат аъзолари бу йилда барча финал иштирокчилар жуда кучли эканлигини тан олиб, илк бор ғолибни танлаш қийиш бўлганини айтишди.\n“Биз Милана билан Ялтага 10 кунга келдик, шу вақтда тайёргарлик кўрдик. Танлов ташкилотчилар жуда ажойиб – улар нафақат финалчиларга, балки уларга ҳамроҳ қилган кишиларнинг йўл ва уч маҳал овқатланишни ўз ичига олган яшаш ҳаражатларини тўлаб беришди”, - деди Ирина Пак.\nМилана Пакни танловнинг биринчи кунидаёқ эътибор қаратишди. Ирина олдига ўтган танлов қатнашчилари ва ҳайъат аъзолари ҳам келди.\n“Менга ҳайъат аъзоларининг барчаси ёқди. Чунки улар юлдузлар, ҳаммаси яхши қўшиқ куйлашади. Эсимда қолгани, иккинчи куни, ҳаммаси тугаганидан кейин Олег Газманов менга “Ўзбекистон сен билан фахрланиши керак” деб айтди”, - деб қўшимча қилди Милана.\n“Болалар Евровидения”да иштирок этмайди\nМилананинг ота-онаси шоу-бизнесга ҳеч қандай алоқаси йўқ. Отаси – сузиш бўйича спорт устасига номзод, онаси эса спорт гимнастикаси бўйича собиқ иттифоқ устаси. Шунинг учун уларнинг уйида Оксана Чусовитова тез-тез меҳмон бўлади. Ирина Пак у билан 11 йил, терма жамоа таркибида иштирок этган даврда буён дўст бўлиб келган.\n“Ҳар гал Милана танловларда иштирок этган вақтда, Оксана қўнғироқ қилиб, уни қўллаб-қувватлайди ва жуда ҳавотир олади, маслаҳат беради. Мана бугун ҳам қўнғироқ қилди, яқин кунларда меҳмонга келади”, - дейди Ирина Пак.\n“Менинг орзуим – жаҳон юлдузи бўлиш. Қайсидир машҳур одам билан қўшиқ куйламоқчиман. Масалан, Ариана Гранде ёки Бейонсе. Яна шифокорликка ўқийман”, - айтади Милана.\n“Детская Новая волна-2019” танловида учинчи ўрин олиш билан Милана шу йил ноябрь ойида ўтказиладиган “Болалар Евровидение” танловига бориш ҳуқуқини қўлга киритди. Ёш хонандани бу билан табриклашни бошлади, бироқ у танловда иштирок этмайди.\n“Ҳамма Милана соврин қўлга киритган бўлса, Польшада қўшиқ куйлайди деб ўйлади. Бироқ у меҳмон - сифатида таклифномасини олди”, - дея тушунтиради Милананинг онаси.\nЎзбекистон “Евровидение” танловида иштирок этиш ҳуқуқига эга эмас. Бошида мамлакат бадал тўловини киритиши ва танловни эфирга узатиш учун рухсатнома олиши керак - фақат шулар мамлакат вакилининг саҳнага чиқиш ҳуқуқини беради.\n“Энди Милана кўпроқ ўқишга эътибор бериши мумкин, чунки вокал, хореография, фортепиано машғулотлари кўп вақтни талаб қилади. Биз учун таълим биринчи ўринда туради”, - деб якун ясади Ирина Пак. скачать dle 12.0\nЎзбекистонлик мусиқачилар Италиядан ғолиб бўлиб...\nЎзбекистонлик киракаш Россияда чемпион қизни...\nЎзбекистонлик ҳаваскор хонанда "Песни ТНТ"...


Материалы за 11.09.2019 » Урганч шаҳар ҳокимлиги\nУрганч шаҳар ҳокимлиги » Материалы за 11.09.2019\nУрганч шаҳар ҳокими Ш.Абдуллаевнинг навбатдаги сайёр қабули бўлиб ўтди.\n4-сентябрь куни Тошкент ахборот технологиялари университети Урганч филиали биносида Урганч шаҳар ҳокими Ш.Абдуллаевнинг навбатдаги сайёр қабули бўлиб ўтди. Учрашувда шаҳар аҳолисининг турли соҳаларга оид муаммолари, талаб ва таклифлари эшитилди. Йўлларни таъмирлаш, тадбиркорликни ривожлантириш, янги иш ўринлари яратиш, таълим ва тиббиёт сингари долзарб масалаларга алоҳида эътибор қаратилди.\nМурожаатларнинг аксарияти уй-жой қуриш учун ер ажратиш, моддий ёрдам, пенсия, ишга жойлашиш, банк-молия, соғлиқни сақлаш, йўлларни таъмирлашга оид бўлди.\nЖойларда ўтказилаётган бундай мулоқот ва сайёр қабулларда аҳолини қийнаётган муаммоларнинг аксарияти жойида ҳал этилаётгани одамларда давлатга, эртанги кунга ишончни мустаҳкамламоқда.\nСана: 11.09.2019 12:15\nКеча, 29-август куни Урганч шаҳар 2-сон Академик лицейи биносида Урганч шаҳар ҳокими Ш.Абдуллаевнинг навбатдаги сайёр қабули бўлиб ўтди. Учрашувда шаҳар аҳолисининг турли соҳаларга оид муаммолари, талаб ва таклифлари эшитилди. Йўлларни таъмирлаш, тадбиркорликни ривожлантириш, янги иш ўринлари яратиш, таълим ва тиббиёт сингари долзарб масалаларга алоҳида эътибор қаратилди.\nСана: 11.09.2019 09:10


ЎзА - Соғлом авлод – соғлом жамият\nСоғлом авлод – соғлом жамият\n09.03.2017 18:13 Чоп этиш версияси\nПрезидентимиз раҳнамолигида спортнинг оммавийлигини ошириш, айниқса, болалар спортини ривожлантиришга қаратилаётган алоҳида эътибор юксак самаралар бермоқда.\nМамлакатимизнинг барча ҳудудлари, жумладан, олис туман ва чекка қишлоқларда ҳам шароит ва имкониятларига кўра шаҳардагидан асло қолишмайдиган замонавий болалар спорти иншоотлари барпо этилмоқда. Халқаро андозалар даражасида жиҳозланган марказ ва секциялар, спорт комплекслари фаолият кўрсатмоқда. Айниқса, қизларнинг жисмоний тарбия ва спорт билан мунтазам шуғулланишига доимий эътибор қаратилаётир.\nМутахассисларнинг таъкидлашича, бадиий гимнастика юртимизда қизлар ўртасида жадал оммалашаётган спорт турларидан биридир.\nЖиззах вилояти Дўстлик тумани болалар ва ўсмирлар спорт мактабида спортнинг 9 тури билан замонавий шароитларда шуғулланаётган 400 ўқувчининг 60 фоизи қизлардир. Бу ерда футбол стадиони, ёпиқ сузиш ҳавзаси, гимнастика ва бошқа спорт заллари ўқувчилар ихтиёрида.\nМактабнинг кураш, дзюдо бўйича Муҳайё Омонова, Шоҳиста Анорова, Фарангиз Муродова, Умида Бобораҳимова, Шоҳида Муҳаммедова, Машҳура Тотлибоева, Дилшода Алиқулова, Севинч Халилова каби ўқувчилари мамлакат ва халқаро мусобақаларда муваффақиятли иштирок этиб келмоқда.\nМактаб ўқувчиси Чарос Ёқубова 12 ёшда. 2016 йили гимнастика бўйича мамлакат чемпиони бўлди. Мактабда спортнинг ушбу тури бўйича шуғулланувчи қизлар сафи кенгайиб, қўлга киритилаётган медаллар салмоғи ортиб бормоқда. Бугунгача мактаб гимнастикачи қизлари турли мусобақаларда 50 медаль олгани ҳам фикримизни тасдиқлайди. Жорий йилда мактабнинг 3 гимнастикачиси вилоят терма жамоасига жалб этилди.\n– Бадиий гимнастикада жисмоний тарбия, мусиқа ва хореография каби қизлар тарбияси учун муҳим жиҳатлар мужассам, – дейди мураббия Шаҳноза Жамилова. – Гимнастика машқлари қизлар организмининг таянч-ҳаракат тизимини, тананинг ҳамма қисмлари пропорционал ривожланишини таъминлайди. Гимнастика билан шуғулланиш қизларни ҳам жисмонан, ҳам эстетик тарбиялашга, уларнинг мусиқа ва рақсга қизиқишини оширишга, ҳар томонлама гўзал ва дуркун улғайишига хизмат қилади. Бадиий гимнастиканинг мусиқа билан ҳамоҳанглиги эса уларнинг маънавий дунёсини бойитади.\nСоғлом авлод – соғлом насл демакдир. Бугун спортга меҳр қўйган қизларнинг ҳаммаси ҳам келажакда чемпион бўлмаслиги мумкин. Аммо улар жисмоний машқларда тоблангани учун тани соғлом, руҳи тетик, фикри тиниқ, иродаси мустаҳкам, келажакда ҳаётнинг турли синов ва қийинчиликларини енгиб ўтишга қодир инсонлар бўлиб вояга етади. Мамлакатимизда спортнинг оммавийлигини таъминлашдан кўзланган асосий мақсад ҳам шудир.\n15:57 Ҳимоя ҳуқуқи энди фақат қоғозда эмас, амалда таъминланади


Афғонистон учун темир йўл ва электр\n24 май 2022, Тошкент вақти: 04:55\nоктябр 06, 2009\nЎзбекистон Ҳайратон кўпригидан Афғонистоннинг Мозори Шариф шаҳригача янги темир йўл қуради.\n165 миллион АҚШ долларига баҳоланган ушбу лойиҳага Осиё ривожланиш банки маблағ ажратади. Ҳукумат доирасидаги манбага таяниб бу ҳақда хабар қилган Регнум ахборот агентлигига кўра, қурилиш ишлари 2011 йилда ниҳоясига етади.\nЯна бир хабарга кўра, жорий йил охирига қадар Ўзбекистон Афғонистонга электрэнергия экспортини оширишни режалаштираяпти.\nРегнум ахборот агентлигининг билдиришича, бунинг учун қиймати 128 миллион АҚШ долларига тенг янги электр узатиш линияси қурилмоқда. Қурилиш учун сарфланадиган маблағнинг асосий улуши Ўзбекистон Тарақиёт ва қайта қуриш жамғармаси ҳамда Ислом ривожланиш банки ҳиссасига тўғри келмоқда.


Hozirchashu.com Қўлингизни қандай мушт қиласиз. Муштингизга қараб ўзингиз ҳақингизда билиб олинг. | Hozrichashu.com\nҚўлингизни қандай мушт қиласиз. Муштингизга қараб ўзингиз ҳақингизда билиб олинг.\n07.03.2016 Турфа олам Курилган: 2506\nHozirchashu.com - Ер юзидаги жамиики инсонлар такрорланмас табиати ва ўзига хослиги билан бир-биридан фарқланади. Психологларнинг фикрича инсонларнинг юриш-туриш, қизиқиши ва хаттоки уларнинг муштларига қараб ҳам улар табиатан қандай инсон эканлигини билиб олиш мумкин экан. Юқоридаги суратни танланг ва ўзингизга мос келадиган сурат ҳақида қуйида билиб олинг.\n1-тоифали инсонлар. Сиз ҳар доим ҳам бировларга ёрдам қўлини чўзадиган инсонсиз. Баъзида ушбу хислатингиз сизга кўпинча панд берсада, ёрдам беришга ошиқасиз. Сиз табиатан бир оз сабрсиз ва шу билан бирга доимий изланиш ва янгидан янги чўққиларни забт этишни хуш кўрувчи инсонсиз. Ўзингиз керакли маслаҳатга ва ёрдамга муҳтожлигингигизни очиқ ойдин намоён этолмайсиз. Доими ёрдамга лаббай деб жавоб беришиниз туфайли, ўзингиз ёрдамга мухтож эканлигингизни яқинларингиз хаттоки пайқашмайди ҳам. Хаётда ўзингизга ўхшаган инсонларни жуда кам учратасиз. Ёрдамингиздан миннатдор бўлганларнинг камсонлигини инобатга олсак бу ҳаётда бир оз эҳтиёткорана бўлишни сизга маслаҳат берамиз.\n2-тоифали инсонлар. Сиз ҳақиқий ижодкор, ўз ишининг "шоири" бўлган инсонсиз. Сиз мулоқотга жуда тез киришиб кета оласиз ва атрофдагиларни жуда тезда эътиборини тортишни биласиз. Дўстларингиз сизнинг ақл-заковатингиз ва самимийлигингизни ҳурмат қилишади. Сиз ўзингизга ишонувчан ва ўз қадрингизга етадиган инсонлар тоифасидансиз. Сиз тиришқоқ, абжир ва шу билан бирга кўзлаган мақсадингизга етмай қўймайсиз. Сиз доимо диқат ва эътиборда бўлишни кўпчиликка керакли маслахат беришни хуш кўрасиз. Энг муҳими ўзингизга ишончни йўқотмаслик, ҳаттоки инсонлар сизнинг фикрингизга қўшилмаган тақдирда ҳам тушкинликка тушмасдан мақсад сари интилсангиз доимо марра сизники бўлади.\n3-тоифали инсонлар. Бу каби инсонлар "ичимдагини топ" қабилидаги инсонлар сарасига киради. Улар ҳақиқий ақл-заковат соҳиблари ҳисобланишади. Аммо бир оз тортинчоқлиги боис улар бу ҳислатларини кўз-кўз қилишни исташмайди. Сизнинг жиддийлигингиз ва синчиковлигингиз кўпинча сизга ноқулайликлар олиб келади. Сиз билан ҳар қандай инсон ҳам осонгина тил топишиб кетолмайди. Кўпчилик сизни қўрс ҳамда керагидан ортиқ жиддийликла айблашади. Аммо сиз бунга эътибор берманг. Агарда сиз бошқа инсонлар табиатига тез мослашишни ва улар билан тезда дўстона муносабатларни ўрнатишни уддасидан чиқсангиз бу сиз учун келгусида ўз режаларингизни амалга оширишда ёрдам беради.\nЮқоридаги хислатлар сизнинг табиатингизга қанчалик мос келганлигини солиштириб кўринг ва мақола манзур келган бўлса уни бошқалар билан ҳам ўртоқлашинг.


Президент «пуф» дегандан кейин тадбиркорлар ва ишбилармонлар газетаси бўлмиш «XXI аср»га (19.01) жон кираётгандек бўлди.\nҲа йўқ, бе йўқ, неча йиллардан бери тилга олмаган муаммоси, нақд пул ва пластик картада савдо қилишдаги фарқлар ҳақида мақола эълон қилиб қолди.\nЭнг қизиғи, бу муаммони «…ҳамма билган ҳақиқат ҳақидаги айрим кузатувлар» сифатида тақдим этган.\nОлдиндан айтиб қўяйлик, ҳамма билган бу муаммо газета саҳифаларида нега шу вақтгача ёритилмаганига жавобни излаб оввора бўлманг!\nХуллас, мақолада пластик карточкадаги пулингиз нақддан кўра қадрсизроқ экани тилга олинади.\nЖумладан, «Тошкент» вокзалига бориб, «Афросиёб» поездига нақдга хоҳлаганча, лекин пластикка икки-учтадан кўп чипта харид қила олмаслигингиз, ҳатто фарзандингизнинг ўқиш учун шартнома пулини тўлашингизда ҳам шу масалада муаммо келиб чиқиши мумкинлиги билдирилади.\nБозорларда ҳам муаммо мавжудлиги, сотувчиларнинг бунга қандай баҳона келтириши айтиб ўтилган.\nЭнг эътиборли жиҳати, газета муаммонинг илдизини ҳукуматнинг молиявий сиёсатида эмас, аҳолининг ўз ҳуқуқини англашида (тўғрироғи, англамаслигида) кўради.\n«…бу каби оғриқли масалаларга қонуний ечим топишнинг бирдан бир йўли ҳам, аввало, ўзимизнинг ҳақ-ҳуқуқимизни англаш ва бошқаларни ҳам шундай тўғри, ҳалол йўлга ундашдир», деб ёзади газета.\nҲурматли газетчилар! Халқ сиз ўйлагандек ўз ҳуқуқини билмайдиган оломон эмас. Айниқса, пул масаласида. Одамлар ҳисоб рақамидаги ёки пластик картадаги пулни нақд қилиш учун неча фоиз муттаҳамлик пули (замонавий тилда воситачилик дейилади) олинишини яхши билади.\nШунинг учун уларни ҳуқуқини билишга эмас, балки ҳукуматни адолатли молиявий сиёсат юритишга чорлаш тўғрироқ бўлмасмикин!?\ndata-title="Газеталар президентнинг «пуф»и ортидан тириляптими?" data-description="Президент "пуф" дегандан кейин тадбиркорлар ва ишбилармонлар газетаси бўлмиш "XXI аср"га (19.01) жон кираётгандек бўлди. Ҳа йўқ, бе йўқ, неча ..." data-image="https://eltuz.com/wp-content/uploads/2016/08/rasm3005.jpg" data-url="https://eltuz.com/asosiy-mavzular/198524/" data-services="facebook,odnoklassniki,twitter,telegram" data-counter="ig">\n«Мен Одиловга: – Аҳмаджон ака, пулингизни олинг, менга диетик овқат шарт эмас. Зонанинг ошхонасига фақат нонимни олиб келиш учун ...


Об-ҳаво инжиқликлари, Арманистондаги сиёсий можаро, вакцина янгиликлари, тугамайдиган карантин ва коронавирус рақамлари. Февраль ойи якунлари | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nОб-ҳаво инжиқликлари, Арманистондаги сиё...\n14:32 / 01 Mar\nФевраль ойини ҳам якунладик ва шу билан қиш ҳам ўз навбатини баҳорга бўшатиб беради. Анъанага мувофиқ, ой давомида юз берган энг муҳим воқеаларни эсга олсак.\nФевраль ойи, нафақат, Ўзбекистонда балки бутун дунёда ҳам ўзига хос иқлим инжиқликлари билан эсда қолди. Дастлаб, Шимолий Европада бошланган аномал совуқ ҳаво океан ортигача етиб борди. Ҳатто, Африка ҳам қорсиз ва совуқсиз қолмади.\nБошқирдистонда бўрон туфайли қарийб 40 та машина тўқнашиб кетди (фото)\nАномал иқлим, самовий саргузаштлар, коронавирусдан охирги рақамлар. Жаҳон ҳафта ичида\nЖо Байден Техасни табиий офат ҳудуди деб эълон қилди. АҚШда аномал совуқ қурбонлари сони 60 кишига яқинлашди\nИндонезия пойтахтида муссон ёмғири туфайли сув тошди\nҚуддус шаҳри олти йиллик танаффусдан кейин яна қор билан қопланди (фото+видео)\nЛивияда 15 йил ичида илк бор қор ёғди\nГреция ҳам қалин қор билан қопланди (фото)\nАҚШда бешта аэропорт қор бўронлари ва совуқ об-ҳаво туфайли ёпилди\nТехасда миллиондан ортиқ аҳоли совуқ ҳаво ва бўрон сабабли чироқсиз қолди\nИстанбулда кучли қор ёғиши туфайли барча ўқув муассасалари ёпилди\nФото: Икки кун тинимсиз ёғган қор остида қолган Москва\nГерманияда совуқ ҳаво ва қор ёғиш бўйича янги рекорд қайд этилди\nҚорга ботган Европа, бахтли пони, тўнтаришга қарши намойиш. 9 февраль суратлари\nКучли қор ёғиши туфайли Германия ва Нидерландияда транспорт ҳаракати тўхтаб қолди\nФевраль ойининг яна бир муҳокамаларга сабаб бўлган ҳодисаси Арманистон билан боғлиқ. Гап шундаки, 2020 йил кузида Тоғли Қорабоғ сабаб келиб чиққан урушда мағлуб бўлган арманлар бу мағлубиятга бош вазир Пашинянни айбдор деб ҳисобламоқда. Натижада, мамлакатда норозилик намойишлари тингани йўқ.\nАрманистон президенти бош вазир Пашинян талаби билан Бош штаб раҳбарини ишдан бўшатишга рози бўлмади. Пашинян арзномани қайтадан киритди ва барчани митингга чақирди\nАрманистон Бош штаби Пашиняннинг истеъфосини талаб қилди. Унинг ўзи буни ҳарбий тўнтаришга уриниш деб атади ва тарафдорларини намойишга чиқишга чақирди\nАрманистонда сиёсий вазият кескинлашди. Ҳарбийлар Никол Пашиняннинг истеъфосини талаб қилмоқда. Ереван марказида норозилик намойишлари бошланди. Асосий воқеалар\nЮзлаб мухолифатчилар туни билан Арманистон парламенти биноси ёнида қолди\nКоронавирус тарқалганига бир йилдан ошиб кетди. Аммо унинг тарқалишини олдини олиш борасида ҳаракатлар давом этаётган бўлсада, касалликнинг янги штаммлари аниқланишда давом этмоқда. Касалликка қарши курашда вакцина самарали восита ҳисобланади. Февраль ойида ҳам бир қатор вакциналар рўйхатга олинди ҳамда айрим давлатларда вакцинация ишлари олиб борилди.\nШвейцарияда 16 киши коронавирусга қарши эмлангандан сўнг вафот этди\nЖанубий Корея ҳам AstraZeneca вакцинаси билан кексаларни эмламасликка қарор қилди\nАҚШда Жо Байден президентлигининг 37 куни мобайнида 50 млн киши COVID-19’га қарши эмланди\nБаҳрайн Johnson & Johnson коронавирусга қарши вакцинасидан фойдаланишга рухсат берган биринчи мамлакат бўлди\nЮНЕСКО: Дунёнинг 130 дан ортиқ давлатида коронавирусга қарши эмлаш бошланмаган\nPfizer ва BioNTech COVID-19 вакцинасининг учинчи дозасини синовдан ўтказишни бошлади\nГондурас Россиянинг «Спутник V» вакцинасини рўйхатдан ўтказди\nКоронавирус пандемияси сабабли бутун дунё карантин зонасига айланиб қолган эди. Айрим мамлакатлар ҳамон карантин ҳолатида яшашга мажбур бўлмоқда. Айримларида эса карантин талаблари юмшатилмоқда.\nҚозоғистоннинг айрим ҳудудларида 1 мартдан бошлаб карантин чекловлари юмшатилади. Ўзбекистонга авиапарвозлар кўпайтирилади\nГрузияда карантин чекловлари олиб ташланади. Мамлакат 1 мартдан сайёҳларни қабул қилишни бошлайди\nЖССТ: Коронавирус пандемияси 2022 йил бошида тугаши мумкин\nАнгела Меркель Германияда COVID-19’нинг учинчи тўлқини юз бераётганини маълум қилди\nУкраинада COVID-19 сабабли карантин муддати узайтирилди\nДанияда коронавирус тарқалишининг олдини олишга қаратилган чекловлар 1 мартдан юмшатилади\nАҚШда COVID-19 билан боғлиқ фавқулодда ҳолат режими узайтирилди\nЕвропа Иттифоқида вакцинация сертификатлари жорий этилади. Улар ёрдамида чет элликлар иттифоқ ҳудудига киритилиши мумкин\nПандемия даврида 1 миллиондан ортиқ чет эллик ишчи Буюк Британияни тарк этди\nАйни пайтга келиб бутун дунёда коронавирусни юқтириб олиш бўйича ҳолатларнинг умумий сони 114,5 миллиондан ошиб кетди. Шулардан 2,5 миллиондан ортиғи вафот этган бўлса, 90 миллиондан ортиқ бемор тузалишга муваффақ бўлган. Ҳозирда касалликдан даволанаётганларнинг умумий сони 22 миллионга яқинлашиб қолган.\nМаълумот учун, дунё бўйлаб вирусга чалинганларнинг умумий сони 17 декабрь куни 74 миллион, 27 декабрь куни 80 миллион, 4 январь куни 85 миллион, 11 январь куни 90 миллион, 18 январь куни 95 миллион, 27 январь куни 100 миллион, 7 февраль куни 105 миллион ҳамда 13 февраль куни 108 миллиондан ошганди.


Баҳор фаслида боғ-токзорларда бажариладиган муҳим агротехник тадбирлар | АгроОлам.Uz\nДомой Боғбончилик Баҳор фаслида боғ-токзорларда бажариладиган муҳим агротехник тадбирлар\nБоғларда гуллаб бўлган мевали дарахтларда шаклланган меваларни сақлаб қолишга ҳаракат қилиш зарур. Бунинг учун боғларда қатор ораларига ишлов бериш, дарахт тагларини юмшатиш, чопиш, бегона ўтлардан тозалаш, суғориш эгатлари олиш ишларини бажариш зарур.\nМарт ойида боғларда минерал ўғитлар солинган бўлмаса, унда соф ҳолда 100–120 кг азотли, 70–90 кг фосфорли, 45 кг калийли ўғитларни чуқур солиб, кетма-кет суғориш керак.\nБоғларда дарахтларда ҳосил ҳаддан кўп шаклланган бўлса, ушбу дарахтларда ҳосилни камайтириш мақсадида “тоқалаш” усули қўлланилади. Ушбу усул олма, нок, ўрик, шафтоли ва олхўри боғларида яхши натижа беради.\nТоқалаш қуйидагича бажарилади: агар бир мева бандида 4–5 дона мева бўлса, улар орасидан нимжон, бир-бирига халақит берадиганлари олиб ташланади, мевалар бир-бирига тегиб қолмаслиги керак. Бунда бир мева бандида 5 та мева бўлса, улардан 2 донасини қолдириб, 3 донаси олиб ташланиши зарур.\nДарахт илдизидан меваларнинг ривожланиши учун етказиб бераётган озиқасини 4–5 та мевага эмас, балки 2 та мевага беради. Натижада мева сифатли ва йирик бўлиб етилади. Ушбу тоқалаш усули тўғри ташкил қилиниб, ўз вақтида ўтказилса мевалар яхши ривожланиб, бир хил шаклда бўлиб, сифатли маҳсулот олишга ҳамда бундай меваларни экспорт қилишга ҳам эришилади.\nБоғларда мевали дарахтлар гуллаб бўлгач, сифатли қилиб суғориш зарур.\nБу йил қиш ойларининг илиқ келганлиги боис боғларда турли касалликларнинг эрта ривожланиши кутилмоқда. Шунинг учун дарахтлар гуллаб бўлгач, уларни касалликлардан ҳимоя қилиш мақсадида Бордо суюқлигининг 1 фоизли эритмаси (100 л сувга 1 кг мис купороси ва шунча сўндирилмаган оҳак қўшилади)ни пуркаш зарур. Ушбу тадбирни 8–10 кун оралатиб 1–2 марта қайтариш керак. Бундан ташқари, чуқур таъсир этувчи фунгицидлар ҳам яхши самара беради.\nБунинг учун баҳорда дарахтлар гулдан чиққач, “Топсин-М” (1 л/га) препаратини 0,1 фоизли қилиб сепиш самаралидир. Шунингдек, “Байлетон” (0,2–0,3 л/га), “Фоликур” (0,25 л/га), “Вектра” (0,3 л/га) препаратлари ҳам самара беради.\nУруғ мевали боғларда парша ва манилиоз касалликларига қарши олма, нок ва беҳи дарахтларига Бордо суюқлигининг 1 фоизли эритмаси пуркалади. Бунда дарахтлар жиққа ҳўл бўлиши зарур. Бундан ташқари, “Топсин-М” (100 л сувга 150 г) ёки “Вектра” (100 л сувга 30 г) ёки оҳак-олтингугурт қайнатмаси (ООҚ)нинг 1 градуслиги билан ҳам пуркаш мумкин.\nҚулупнайзорларда ҳаво ҳароратининг кўтарилиши, тупроқда намлик меъёрида бўлган вақтда қулупнай қатор оралари культивация қилиниб, туп атрофлари қўлда юмшатилиб, бегона ўтлардан тозаланади. Агар март ойида қулупнайзорга минерал ўғитлар солинмаган бўлса, апрель ойи бошида имкон қадар тезлик билан азотли ва фосфорли ўғит солиш керак. Бунда 50–60 кг соф азот ва 40–50 кг фосфор ҳисобида минерал ўғитлар солиниб, кетидан суғориш лозим. Қулупнай қийғос гуллаш даврида ҳаво ҳарорати ва тупроқ намлигига қараб 1–2 марта суғорилади.\nҚорағатзорлар қатор оралари 25–30 см чуқурликда юмшатилиб, гектарига соф ҳолда 120–150 кг азотли, 90–120 кг фосфорли ўғит солиниб, суғорилади. Туп таглари 15–20 см. чуқурликда чопилиб юмшатилади ҳамда бегона ўтлардан тозаланади. Қорағат туплари қийғос гуллаётган вақтда қорағатзор бир марта суғорилади.\nМалиназорда эски, нимжон новдалар кесиб ташланиб, қатор оралари 15–20 см, туп оралари 4–5 см чуқурликда юмшатилади. Малина новдалари узун ўсган бўлса, новданинг 150–160 см. дан юқори қисми кесиб ташланади. Малиназорга туп атрофлари юмшатилгач, эрта баҳорда азотли ўғитдан соф ҳолда 50–60 кг солиниб, кетидан суғорилади. Тупроқ намлигига қараб, малиназор апрель ойида 1-2 марта суғорилади.\nАгар малина тупи атрофидан янги новдалар чиққан бўлса, улар қазиб олиниб, кўчатларнинг хатоси бор жойга ёки бошқа ерга ўтказиш мумкин.\nТокзорларда токлар тупроқ тагидан очилиб, симбағазларга кўтариб боғлангач, қатор оралари 25–30 см чуқурликда ҳайдалиб, туп атрофлари қўлда чопилиб юмшатилади.\nТокзорларда касалликлар ривожланишининг олдини олиш мақсадида ток тупларида 2–3 та чинбарг шаклланиши билан оидиум, антракноз ва милдью касалликларига қарши Бордо суюқлигининг 1 фоизли ёки ООҚ (олтингугурт-оҳак қайнатмаси) ишлатилади. Пуркаш муддатлари 2–3 та чинбарг пайдо бўлганда ООҚ билан иккинчи марта 10–12 кундан сўнг Бордо суюқлигининг 1 фоизли эритмаси билан ҳамда 12–15 кундан сўнг олтингугурт билан 1 гектарга 25–30 кг ҳисобида ёки 0,02 фоизли “Фоликур”, 0,03 фоизли “Топаз”, 1 фоизли “Тиавит” билан пуркалади.\nУшбу агротехник тадбирлар ўз вақтида сифатли қилиб бажарилса, боғ-токзорлардан юқори ва сифатли ҳосил олишга эришилади.\nР.Абдуллаев, Х.Абдуллаева. agro.uz


НАСА Марсдаги йўлдош билан алоқани узди\n14.06.2018 19:35 0 1230\nАмериканинг Аэронавтика ва фазони тадқиқ қилиш миллий бошқармаси (НАСА) Марсни тадқиқ этиш учун учирган «Opportunity» («Имконият») йўлдоши билан алоқа узилганини маълум қилди. Бу ҳақда «Hurriyet» хабар бермоқда.\nМарсда шу йил май ойининг охиридан бери давом этаётган чанг бўрони сайёранинг тўртдан бирини қоплаб олгани маълум бўлди.\nНазоратчилар «Opportunity» йўлдоши батареяси қуёшдан қувват олмагунча у билан алоқа ўрнатиб бўлмаслигини айтишмоқда.\n«Mars Exploration Rover-B» («Марс тадқиқ жиҳози-B») ёки «MER-B» номини олган «Opportunity» НАСАнинг Марсни тадқиқ этиш жиҳози бўлиб, 2003 йил 7 июль куни коинотга учирилган ва 2004 йил 25 декабрь куни Марсга қўнган эди.\n«Opportunity» билан кеча кечки пайтдан бошлаб алоқа узилган.


Дунё бўйича ўлим жазоси қўлланиши камайди\n13.04.2018 18:24 0 11\nБугун, 12 апрель куни «Amnesty International» халқаро инсон ҳуқуқлари ташкилотининг ўтган йил якунлари ҳақидаги ҳисоботи эълон қилинди. Бу ҳақда Франциянинг «Европа 1» радиоси хабар бермоқда.\nУнда айтилишича, дунё бўйича ўлим жазоси сони камайиб бормоқда. Ўткан йили Гвинея ва Мўғулистон ўлим жазосини бекор қилган давлатлар қаторига қўшилган. 2017 йил давомида дунёнинг 23 та мамлакатида жами 993 та ўлим жазоси қайд этилган. Бу кўрсаткич 2016 йилдагидан 4 фоиз кам. Ўлим жазоси бўйича рекорд сифатида қайд этилган 2015 йилга нисбатан эса 39 фоиз камайганини кўриш мумкин. Ўша йили дунё бўйича 1634 та ҳолат қайд этилган эди.\nХитой кирмаган ҳисобот\nҚайд этиш керакки, ўлим жазоси энг кўп қўлланадиган ва аниқ сони сир сақланадиган Хитой ушбу статистикадан жой олмаган. Хитойдан ташқари, дунё бўйича қайд этилган ўлим жазоси билан боғлиқ ҳолатларнинг 84 фоизи Эрон, Саудия Арабистони, Ироқ ва Покистон ҳиссасига тўғри келади. Шунга қарамай, ўтган йили ўлим жазоси билан боғлиқ ҳолатлар Эронда 31 фоиз, Покистонда эса 11 фоиз камайган.\n«Amnesty International»нинг ҳисоб-китобларига кўра Беларуснинг бу борадаги ютуқлари анчайин салмоқли. 2017 йилда мамлакатда олдинги йилларга нисбатан ўлим жазоси ярмига камайган. Шунингдек, Миср ҳам бу борада яхши натижаларга эришган. Мамлакатда ўлим жазоси 20 фоиз камайган. Аммо АҚШда бу кўрсаткич 2016 йилга нисбатан юқори бўлган. Мамлакатда 2017 йилда 41 та ўлим жазоси билан боғлиқ ҳолат қайд этилган. 2016 йилда эса 1973 йилдан буён энг кам миқдор қайд этилган эди: 32 та. АҚШ ўлим жазоси энг кўп қўлланадиган давлатлар орасида 8-ўринда бормоқда.\nСаҳрои кабир жанубидаги Африка давлатлари ҳам бу борада яхшигина ютуқларга эришмоқда. Гвинея минтақадаги ўлим жазосини бекор қилган 20-давлатга айланди. Гамбия эса ўлим жазосини қўлламаслик ва уни бекор қилишга чорловчи халқаро протоколни имзолади.\nБугунги кунда дунёдаги 195 давлатдан 142 таси ўлим жазосини қонун йўли билан ёки амалда бекор қилган. Шулардан 106 тасида бу жазо бутунлай бекор қилинган.\nЎзбекистонда ҳам 2008 йилдан ўлим жазоси бутунлай бекор қилинган эди.\nТехнология 13/08, 22:13


Сингапурда суперкарлар сотувчи улкан автомат барпо этилди\nСингапурда вендинг автомати (турли егуликлар, ичимликлар сотишга мўлжалланган қурилма) принципи бўйича бажарилган автомобиллар сотувчи антиқа дилерлик маркази қурилди. Бу ҳақда Reuters ахборот агентлиги хабар бермоқда.\n15 қаватли иншоотда 60 тагача машина жойлаштирилиши мумкин. Ушбу дилерлик маркази Autobahn Motors фирмасига тегишли бўлиб, унинг яратувчиларининг айтишича, улар шу тариқа шаҳарнинг юкланган кўчаларидаги жойдан тўғри фойдаланишни ҳамда креативлик намойиш қилишни исташган.\nУшбу "вендинг" гаражининг катта қисми спорт машиналари ва суперкарлар ҳамда ҳашаматли ва турли классик машиналар билан тўлдирилган. Бу марказдаги машиналардан бирини кўриш учун унинг ёнидаги махсус сенсорли экранда ушбу машинани танлаш керак. Тизим машинани тахминан 2 дақиқа ичида пастга тушириб беради.\nШунга ўхшаш "автомат" 2016 йилда АҚШнинг Техас штатида барпо этилганди. Уни Carvana дилерлик тармоғи қурган. Бироқ бу марказ Сингапурдагидан фарқли равишда, 8 та қаватга эга ва унга 30 тагача машинани жойлаштириш мумкин.\nсуперкар Сингапур дилерлик маркази


Сурия ўтган йил ичида - Parstoday\nСурия ўтган йил ичида\nЯнвар 15, 2018 12:25 Asia/Tashkent\nМуҳтарам тингловчилар! Дастуримзнинг ушбу лаҳзаларида барчаларингизга сиҳҳат -саломатлик тилаган ҳолда, "Сурия ўтган йил давомида" унвон остидаги бугунги таҳлилий эшиттиришни ҳукмингизга ҳавола этамиз.\nИШИД террорчи гуруҳининг Сурия ҳудудларида мағлуб бўлгани бу мамлакатнинг ўтган йилдаги энг муҳим ўзгаришларидан эди.\nСурияда ИШИД террорчи гуруҳининг энг сўнгги марраси ва маркази бўлган Букамол шаҳрини озод қилиниши билан ушбу террорчи такфирий гуруҳнинг мағлубияти бошланди.\nОАВда ҳам Сурия халқи ва давлатининг ушбу мувафаққиятлари ва ғалабалари кенг қамровли даражада ёритилди.\nЭкспертлар Букамол шаҳрини озод этилишини Сурияда террорчи гуруҳларнинг қаттиқ мағлуб бўлганилиги деб баҳолашди.\nУшбу мағлубиятлар шунингдек Арабистон режими томонидан қўллаб- қувватланаётган Сурия давлат мухолифлари сафида ва ичкарисида ҳам оралиқ ва ихтилофларни вуудга келтирди.\nСуриядаги бўҳронлар сионистик режими манфаатига минтақа мувозанатини ўзгаритиш ва ҳал қилиш учун АҚШ, Ол Сауд режими ва уларнинг иттифоқчилари ҳимояти остидаги террорчи гуруҳларнинг кенг -қамровли ҳужумлари ва жиноятлари билан бошланди.\nСурия ҳарбий кучлари сўнгги ойлар ичида муқовимат кучларининг кумаги билан террорчи гуруҳларга қаттиқ зарба беришди.\nШубҳасиз минтақа халқининг қаҳрамонларча қарши кураши ва террористлар ҳужумлари қаршисида тура олиши террорчилар хусусан ИШИД устидан Сурия ва Ироқда янги- янги ғалабаларга сабаб бўлди. Бу ғалабалар ҳам Ўрта Шарқ ўзгаришлари ва мувозанатини муқовимат кчлари манфаатига ҳал бўлишига замин яратди.\nЗўравон қудратларнинг барча ёвуз мақсади ҳам бу орада мағлубиятга учради.\nУшбу воқеликлар ва ўзгаришлар минтақани терроризм хавф -хатаридан нажот топиши ва тинчлик- осойишталикни қайтиши шунингдек АҚШга ўхшаган ўйинчиларни минтақадан чиқариб юборишига олиб келгану холос.\nУмуман олганда, Сурия армиясининг муҳим ғалабалари терроризмга қарши кураш жараёнига, бу мамлакатнинг ёрқин келажак ва истиқболлари ҳамда бу мамлакатда қайта қуриш ишларини тезлаштиришга ижобий таъсирини ўтказган.\nСурия борасида бошқа муҳим масала бу мамлакатдаги бўҳронларга ечим топиш мақсадида ўтказилаётган сиёсий музокараларнинг роли ҳисобланади.\nЎтган йили Қозоғистон пойтахти Остонада Сурия бўйча музокараларнинг янги босқичлари шундай бир ҳолда ўтрказилганки, бу мавзу оммавий афкор ва халқаро ҳамжамият эътиборини ўзига тортмоқда. Сиёсий доиралар ва таҳлилчилар ушбу музокараларнинг ижобий ва самарали эканлигини таъкидлашмоқда.\nШундай бир шароитда, сиёсий доиралар Остонада ўтказилган музокараларни Сурия бўҳронига ечим топиш ва бу мамлакатда тинчлик ва осойишталикни таъминлаш йўлида ижобий таъсири борлигини таъкидлашмоқда.\nОстонада ўтказилган йиғилиш иштирокчилари Сурия бўҳронига ечим топиш учун миллий бирлик қўмиталарини ташкил этиш борасида маслаҳатлашишмоқда.\nОстонада Россия, Эрон ва Туркия иштирокида бўлиб ўтган, Сурия бўйича тинчлик музокараларининг олтинчи раундида қабул қилинган қўшма баёнотга кўра, ўт очишни тўхтатиш зонасига Дамашқ вилоятининг шимолий қисми, Идлиб, Хомс, Латакия, Алеппо, Хама вилоятлари кирганди.\nОстона музокаралари қаршисида эса Женева музокаралари ҳам ўтказилганди ва бу музокараларни Сурия ишларидаги БМТ намояндаси Стефан Ди Мистура бошқарарди.\nЖенева музокаралари ҳам Остона йиғилиши каби 8 босқичини ўтказган, аммо ҳеч қандай мувафаққиятга эга бўлмаган.\nБошқа таъбир билан айтиш керакки, Женева музокаралари БМТ Хавфсизлик кенгаши ва хориж мамлакатлардаги Сурия мухолифати ҳомийлари саҳнаси ва шоусига айланиб қолган.\nБу заминда Женеванинг 8- чи музокаралари борасида Сурия ташқи ишлар вазирининг муовини Файсал Ал Миқдод ҳам Арабистон бошчилигидаги коалиция ўзига қарам бўлган мухолифат гуруҳини ташкил этди ва Стефан Ди Мистура сохта ва ёлғон бир гувоҳ ролини ўйнамоқда деб айтди.\nСтефан Ди Мистура ҳамда Суриянинг хориж мамлакатларидаги мухолифатининг ғарб ва араб ҳомийлари Дамашқ давлатини Женева музокараларининг мувафаққиятсизликда айблашмоқда ва ҳолангки Женевада 8 чи музокараларни бошланишидан олдин Риёз томонидан ҳимоя этиладиган Сурия давлатининг мухолифати бу мамлакат халқининг хоҳиши ва иродасидан ташқари айрим таклифларни ўртага қўйишди.\nЎтган йилнинг ноябрида Риёзда Сурия давлатининг мухолифат кучлари вакииллари йиғилиш ўтказди. Бу йиғилишда чиқарилган баёнотда ҳам мухолифат гуруҳи Сурия давлати президени Башор Асадни истеъфо беришини таъкидашди. Уларнинг ушбу позицияси ҳам Женеванинг 8 чи музокараларини мувафаққиятсизликка учрашига сабаб бўлди.\nСурия учун сиёсий ечим\nИроқ ўтган йил давомида\nҚозоғистон Сурия бўйича Остона учрашувлари натижасини юқори баҳолайди


Нарх ва тарифларни ким белгилайди? ЎзХДП фракцияси шу масалада янги таклиф билан чиқди | Ўзбекистон Халқ демократик партияси\n2020-06-02 18:06:14 1574\nЎзбекистонда кейинги йилларда давлат бошқарувида амалга оширилаётган туб ислоҳотлар замирида давлат идораларининг халқимиз олдидаги масъулиятини кучайтириш, жамиятни ислоҳотларнинг бош ташаббускорига айлантиришдек эзгу мақсадлар мужассам.\nКоронавирус пандемияси ва бошқа сабаблар натижасида дунё иқтисодиётида мураккаб вазият юзага келди. Инқироз шароитида мамлакатимиз иқтисодиётини ривожлантириш, муаммоли масалаларни тезроқ ҳал этиш, аҳоли даромадлари, харид қобилияти кескин тушиб кетишининг олдини олиш каби долзарб масалалар турибди.\nШу йил бошида Давлатимиз раҳбари парламентга Мурожаатномасида Олий Мажлис палаталари фаолиятини кучайтириш, янги босқичга олиб чиқиш бўйича зарурий таклиф ҳамда ташаббусларни илгари сурди. Умуман, охирги йилларда парламентнинг давлат бошқарувидаги мавқеи, жамиятдаги ўрни анча мустаҳкамланди, таъсир кучи ҳам ошиб боряпти. Барча депутатлар ҳозирги талаблар даражасида катта масъулият билан фаолият юритиши, эл-юрт ишончини оқлаши зарур, албатта.\nПрезидентимиз ҳар ҳафта юртимиз ижтимоий-иқтисодий ҳаёти билан боғлиқ жуда муҳим масалаларда танқидий йиғилишлар ўтказиб, соҳалар зиммасида турган асосий вазифаларни аниқ белгилаб бермоқда.\n28 май куни иқтисодиётда рақобат муҳитини таъминлаш ва истеъмолчилар ҳуқуқини ҳимоя қилиш борасидаги устувор вазифалар муҳокамасига бағишланган йиғилиш ўтказилди. Давлат раҳбари Ўзбекистон бозор иқтисодиётига қатъий ўтиши жараёнида рақобат масаласи принципиал аҳамиятга эга эканини таъкидлади. Аниқ ва аччиқ саволлар берилди.\n“...Мени ташвишлантирадиган масала шуки, корхоналаримиз ташқи рақобатга бардош бера оладими? Четдан товар кириб келса, юртимизда ишлаб чиқарилган худди шундай маҳсулот унга рақобатчи бўла оладими?.. Рақобат бўлмаса, сифат бўлмайди, нарх тушмайди. Замон ўзгаряпти, лекин монопол корхоналар ўзгара олмаяпти. Қатъий чоралар кўриш вақти-соати келди. Иқтисодиётда бу ҳаёт-мамотимиз”, деди Президент.\nМаълум қилинишича, бугунги кунда 31 та товарлар гуруҳи ва 82 турдаги хизматлар бозорида 245 та корхона монопол ҳолатда сақланиб қолмоқда. Бу эса товарлар ва хизматларнинг сифати, нархи, истеъмолчиларга танлов имкониятини яратиш масалаларида муаммолар оз эмаслигини англатади.\nОлий Мажлис Қонунчилик палатасидаги ЎзХДП фракцияси юқори ижтимоий аҳамиятга эга товар ва хизматлар нархлари ҳамда тарифлари ошиб кетмаслиги учун тизимли ишлар амалга оширилиши керак, деб ҳисоблайди.\nҲар сафар бундай маҳсулот ва хизматларнинг нархи ўзгариши ҳақида хабарлар чиқиши билан турли фикрлар, нуқтаи-назарлар билдирилади. Яқиндагина автомобиллар нархи ошиши ҳақидаги хабар ижтимоий тармоқларни ларзага солган, ОАВ бу борадаги мунозараларни фаол ёритиб борган эди. Мана, охирги кунларда бензин нархи ошиши ҳақида гап-сўзлар кўпайди.\n«Ўзбекнефтгаз» импорт бензинга акцизни 5 фоиздан 20 фоизга оширишни таклиф қилди. Монополияга қарши курашиш қўмитаси акциз солиғини ошириш ҳақидаги таклиф етарлича иқтисодий асослантирилмаганини таъкидлаб, соғлом рақобат муҳити ва истеъмолчилар манфаатларини кўзлаган ҳолда, акциз солиғи оширилишини мақсадга мувофиқ эмаслиги таъкидлади.\nЭркин рақобат натижасида ривожланган давлатларда истеъмолчиларнинг манфаатларига зид бўлса, ички бозорда нарх ўсишига олиб келса, маҳаллий ишлаб чиқарувчилар қўллаб-қувватланмайди.\nБироқ мамлакатимизда ижтимоий аҳамияти юқори маҳсулот ёки хизматларнинг нархи билан боғлиқ ўзгаришлар, таклифлар негадир аксарият ҳолларда маҳаллий ишлаб чиқарувчиларни қўллаб-қувватлашга йўналтирилган бўлади. Маҳаллий ишлаб чиқарувчилар деганимиз эса одатда саноқли корхоналар бўлади. Саноқли корхонага “яхшилик” қиламиз, деб мамлакат ички бозорида энди-энди шакллана бошлаётган рақобат муҳитини ўлдириш, миллионлаб истеъмолчилар манфаатига салбий таъсир ўтказиш, одамларнинг кайфиятини бузиш мақсадга мувофиқ эмас.\nМуҳим ижтимоий аҳамиятга эга маҳсулотлар нархи ўсиши мамлакатдаги барча оилага у ёки бу даражада таъсир қилади. Шундай катта воқеа жамоатчилик кенг хабардор этилмаган тарзда амалга ошади. Бир ташкилот ўз сайтига янги нархларни “илиб” қўяди. Бошқа бир ташкилот эса яна бир ташкилотга икки энлик хат ёзади, холос.\nЧетдан олиб келинадиган бензинга акциз солиғини каррасига ошириш ҳақидаги таклиф ҳам монопол корхоналар рақобатга дош бера олмаётганининг исботи бўлиши мумкин.\nХалқ манфаатлари билан боғлиқ муҳим масала ёпиқ эшиклар ортида, саноқли кабинетларда муҳокама этилиши – нотўғри, ижтимоий аҳамияти юқори товар ва хизматлар нархи, тарифлари билан боғлиқ долзарб масалалардаги қарорлар мамлакат парламенти олдида асослантирилиши ҳар жиҳатдан тўғри бўларди. Таклиф ёки қарор асослаб берилса, депутатлар ҳам унинг аҳамиятини жамоатчиликка етказишга, тўғри тушунтиришга ёрдам берарди.\nОкруглардаги учрашувларда сайловчилар “нарх ошармиш, нега бундай бўляпти, сизлар нима қиляпсизлар”, деган мазмунда кўплаб саволлар беришади. Депутатлар бу каби саволларга асослантирилган жавоб беришга қийналади. Чунки, бундай жараёнларда парламентнинг иштироки, таъсири бўйича ҳуқуқий механизм масаласи очиқ.\nШунинг учун мамлакат миқёсидаги муҳим ижтимоий масалаларда қарорлар қабул қилишда парламентнинг бевосита иштироки бўйича ҳуқуқий механизмлар жорий қилиш ҳақида чуқурроқ ўйлаб кўриш вақти келди.\nМасалан, ижтимоий муҳим товар ва хизматлар нархи, тарифи ошиши ҳақидаги ёки шунга таъсир кўрсатиши мумкин бўлган масалалар парламент олдида асослантирилиши мақсадга мувофиқ бўларди. Шунда асоси мустаҳкам, мамлакат ва халқ учун умумманфаатли қарорлар қабул қилинар эди.\nЎз навбатида парламентнинг мамлакат ижтимоий ҳаётига бевосита таъсир кўрсатиш ваколатлари кенгайиши аҳоли фаоллиги, талабчанлиги ошишига, бу эса жамоатчилик назорати кучайишига, давлат идораларининг халқимиз олдидаги масъулияти ошишига хизмат қилади. Натижада жамият ислоҳотларнинг асосий ташаббускорига айланиши бўйича ҳуқуқий асос янада мустаҳкамланади.\nЎзбекистон Халқ демократик партияси фракцияси.\nТиббиёт ходимларини қўллаб-қувватлаш бугун ҳар қачонгидан муҳим